title: 2007/821/ΕΚ: Απόφαση του Συμβούλιου, της 8ης Νοεμβρίου 2007 , για τη σύναψη της συμφωνίας για την απλούστευση της έκδοσης θεωρήσεων μεταξύ της Ευρωπαϊκής Κοινότητας και της Δημοκρατίας της Αλβανίας

text:
               19.12.2007

               EL

               Επίσημη Εφημερίδα της Ευρωπαϊκής Ένωσης

               L 334/84

         ΑΠΌΦΑΣΗ ΤΟΥ ΣΥΜΒΟΫΛΙΟΥ
   της 8ης Νοεμβρίου 2007
   για τη σύναψη της συμφωνίας για την απλούστευση της έκδοσης θεωρήσεων μεταξύ της Ευρωπαϊκής Κοινότητας και της Δημοκρατίας της Αλβανίας
   (2007/821/EC)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 στοιχείο β) σημεία i) και ii), σε συνδυασμό με το άρθρο 300 παράγραφος 2 πρώτο εδάφιο πρώτη περίοδος και παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η Επιτροπή διαπραγματεύθηκε, εξ ονόματος της Ευρωπαϊκής Κοινότητας, συμφωνία για την απλούστευση της έκδοσης θεωρήσεων με τη Δημοκρατία της Αλβανίας.

               (2)

               Η συμφωνία υπεγράφη, εξ ονόματος της Ευρωπαϊκής Κοινότητας, στις 18 Σεπτεμβρίου 2007, με την επιφύλαξη ενδεχόμενης μεταγενέστερης σύναψής της, σύμφωνα με την απόφαση του Συμβουλίου της 18ης Σεπτεμβρίου 2007.

               (3)

               Η συμφωνία θα πρέπει να εγκριθεί.

               (4)

               Η συμφωνία ιδρύει μεικτή επιτροπή για τη διαχείριση της συμφωνίας, η οποία μπορεί να θεσπίσει τον εσωτερικό της κανονισμό. Είναι σκόπιμο να προβλεφθεί απλουστευμένη διαδικασία για την υιοθέτηση της κοινοτικής θέσης στη συγκεκριμένη περίπτωση.

               (5)

               Σύμφωνα με το πρωτόκολλο για τη θέση του Ηνωμένου Βασιλείου και της Ιρλανδίας και το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο και η Ιρλανδία δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της.

               (6)

               Σύμφωνα με το πρωτόκολλο για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν λαμβάνει μέρος στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η συμφωνία για την απλούστευση της έκδοσης θεωρήσεων μεταξύ της Ευρωπαϊκής Κοινότητας και της Δημοκρατίας της Αλβανίας εγκρίνεται εξ ονόματος της Κοινότητας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου προβαίνει στην κοινοποίηση που προβλέπεται στο άρθρο 14 παράγραφος 1 της συμφωνίας (2).
   Άρθρο 3
   Η Επιτροπή, επικουρούμενη από εμπειρογνώμονες των κρατών μελών, εκπροσωπεί την Κοινότητα στη μεικτή επιτροπή εμπειρογνωμόνων που συγκροτείται βάσει του άρθρου 12 της συμφωνίας.
   Άρθρο 4
   Η θέση της Κοινότητας στο πλαίσιο της μεικτής επιτροπής εμπειρογνωμόνων όσον αφορά την υιοθέτηση του εσωτερικού κανονισμού της, που προβλέπεται στο άρθρο 12 παράγραφος 4 της συμφωνίας, εγκρίνεται από την Επιτροπή μετά από διαβούλευση με ειδική επιτροπή την οποία ορίζει το Συμβούλιο.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 8 Νοεμβρίου 2007.

            Για το Συμβούλιο

            Ο Πρόεδρος

         R. PEREIRA

      (1)  Γνώμη που εκδόθηκε στις 24 Οκτωβρίου 2007 (δεν δημοσιεύθηκε ακόμη στην Επίσημη Εφημερίδα).

      (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   ΣΥΜΦΩΝΊΑ
   μεταξύ της Ευρωπαϊκής Κοινότητας και της Δημοκρατίας της Αλβανίας για τη διευκόλυνση της έκδοσης θεωρήσεων
   Η ΕΥΡΩΠΑΪΚΗ ΚΟΙΝΟΤΗΤΑ,
   εφεξής αναφερόμενη ως «η Κοινότητα»,
   και
   Η ΔΗΜΟΚΡΑΤΙΑ ΤΗΣ ΑΛΒΑΝΙΑΣ,
   εφεξής αναφερόμενες ως «τα συμβαλλόμενα μέρη»,
   Έχοντας υπόψη τη συμφωνία σταθεροποίησης και σύνδεσης (ΣΣΣ) μεταξύ της Ευρωπαϊκής Κοινότητας και της Δημοκρατίας της Αλβανίας, η οποία υπεγράφη στις 12 Ιουνίου 2006 και διέπει σήμερα τις σχέσεις με τη Δημοκρατίας της Αλβανίας·
   Βεβαιώνοντας εκ νέου την πρόθεσή τους να συνεργαστούν στενά στο πλαίσιο των δομών της ισχύουσας ΣΣΣ για την απελευθέρωση του καθεστώτος των θεωρήσεων μεταξύ της Δημοκρατίας της Αλβανίας και της Ευρωπαϊκής Ένωσης, σύμφωνα με τα συμπεράσματα της διάσκεψης κορυφής ΕΕ-Δυτικών Βαλκανίων που πραγματοποιήθηκε στη Θεσσαλονίκη στις 21 Ιουνίου 2003·
   Επιθυμώντας, ως πρώτο βήμα για την καθιέρωση καθεστώτος απαλλαγής από την υποχρέωση θεώρησης, να διευκολύνουν τις ανθρώπινες επαφές ως σημαντική προϋπόθεση για τη σταθερή ανάπτυξη οικονομικών, ανθρωπιστικών, πολιτιστικών, επιστημονικών και άλλων δεσμών, με τη διευκόλυνση της έκδοσης θεωρήσεων στους πολίτες της Δημοκρατίας της Αλβανίας·
   Λαμβάνοντας υπόψη ότι από τις 4 Αυγούστου 2000 οι πολίτες της ΕΕ έχουν απαλλαγεί από την υποχρέωση θεώρησης όταν ταξιδεύουν στη Δημοκρατία της Αλβανίας για χρονικό διάστημα που δεν υπερβαίνει τις 90 ημέρες ανά περίοδο 180 ημερών ή όταν διέρχονται μέσω του εδάφους της Δημοκρατίας της Αλβανίας·
   Αναγνωρίζοντας ότι αν η Δημοκρατία της Αλβανίας θεσπίσει εκ νέου την υποχρέωση θεώρησης για τους πολίτες της ΕΕ, θα ισχύουν αυτομάτως για τους τελευταίους, σε βάση αμοιβαιότητας, οι ίδιες διευκολύνσεις που παρέχονται βάσει της παρούσας συμφωνίας στους πολίτες της Δημοκρατίας της Αλβανίας·
   Αναγνωρίζοντας ότι η απλούστευση των θεωρήσεων δεν πρέπει να οδηγήσει σε παράνομη μετανάστευση και δίδοντας ιδιαίτερη προσοχή στην ασφάλεια και στην επανεισδοχή·
   Έχοντας υπόψη τη θέση σε ισχύ της συμφωνίας μεταξύ της Δημοκρατίας της Αλβανίας και του Συμβουλίου της Ευρωπαϊκής Κοινότητας για την επανεισδοχή προσώπων που διαμένουν χωρίς άδεια·
   Λαμβάνοντας υπόψη το πρωτόκολλο για τη θέση του Ηνωμένου Βασιλείου και της Ιρλανδίας και το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, που προσαρτώνται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και βεβαιώνοντας ότι οι διατάξεις της παρούσας συμφωνίας δεν εφαρμόζονται στο Ηνωμένο Βασίλειο και στην Ιρλανδία·
   Λαμβάνοντας υπόψη το πρωτόκολλο για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και βεβαιώνοντας ότι οι διατάξεις της παρούσας συμφωνίας δεν εφαρμόζονται στο Βασίλειο της Δανίας,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Σκοπός και πεδίο εφαρμογής
   1.   Η παρούσα συμφωνία έχει ως στόχο τη διευκόλυνση της έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών για τους πολίτες της Δημοκρατίας της Αλβανίας.
   2.   Αν η Δημοκρατία της Αλβανίας θεσπίσει εκ νέου την υποχρέωση θεώρησης για τους πολίτες της ΕΕ ή για ορισμένες κατηγορίες πολιτών της ΕΕ, θα ισχύουν αυτομάτως για τους τελευταίους, σε βάση αμοιβαιότητας, οι ίδιες διευκολύνσεις που παρέχονται βάσει της παρούσας συμφωνίας στους πολίτες της Δημοκρατίας της Αλβανίας.
   Άρθρο 2
   Γενική ρήτρα
   1.   Η διευκόλυνση της έκδοσης θεώρησης που προβλέπεται στην παρούσα συμφωνία εφαρμόζεται στους πολίτες της Δημοκρατίας της Αλβανίας μόνον εφόσον δεν απαλλάσσονται από την υποχρέωση θεώρησης με βάση τις νομοθετικές και κανονιστικές διατάξεις της Κοινότητας ή των κρατών μελών, την παρούσα συμφωνία ή άλλες διεθνείς συμφωνίες.
   2.   Το εθνικό δίκαιο της Δημοκρατίας της Αλβανίας ή των κρατών μελών ή το κοινοτικό δίκαιο εφαρμόζονται σε θέματα που δεν καλύπτονται από τις διατάξεις της παρούσας συμφωνίας, όπως η άρνηση έκδοσης θεώρησης, η αναγνώριση των ταξιδιωτικών εγγράφων, η απόδειξη της επάρκειας των μέσων επιβίωσης, η άρνηση εισόδου καθώς και τα μέτρα απέλασης.
   Άρθρο 3
   Ορισμοί
   Για τους σκοπούς της παρούσας συμφωνίας, νοούνται ως:

               α)

               «κράτος μέλος», κάθε κράτος μέλος της Ευρωπαϊκής Ένωσης, με εξαίρεση το Βασίλειο της Δανίας, τη Δημοκρατία της Ιρλανδίας και το Ηνωμένο Βασίλειο·

               β)

               «πολίτης της Ευρωπαϊκής Ένωσης», κάθε υπήκοος κράτους μέλους όπως αυτό ορίζεται στο στοιχείο α)·

               γ)

               «πολίτης της Δημοκρατίας της Αλβανίας»: κάθε πρόσωπο που έχει την αλβανική ιθαγένεια·

               δ)

               «θεώρηση», η άδεια που εκδίδεται ή η απόφαση που λαμβάνεται από κράτος μέλος, η οποία είναι απαραίτητη για:

                           —

                           την είσοδο για προβλεπόμενη διαμονή σε αυτό το κράτος μέλος ή σε περισσότερα κράτη μέλη που δεν υπερβαίνει τις 90 ημέρες συνολικά,

                           —

                           την είσοδο για διέλευση μέσω του εδάφους αυτού του κράτους μέλους ή περισσοτέρων κρατών μελών·

               ε)

               «νομίμως διαμένων», ο πολίτης της Δημοκρατίας της Αλβανίας ο οποίος έχει άδεια ή δικαιούται να διαμείνει για περίοδο που υπερβαίνει τις 90 ημέρες στην επικράτεια κράτους μέλους, βάσει της κοινοτικής ή εθνικής νομοθεσίας.

         Άρθρο 4
   Έγγραφα που αποδεικνύουν το σκοπό του ταξιδιού
   1.   Για τις ακόλουθες κατηγορίες πολιτών της Δημοκρατίας της Αλβανίας, τα ακόλουθα έγγραφα επαρκούν για την αιτιολόγηση του σκοπού του ταξιδιού στο άλλο συμβαλλόμενο μέρος:

               α)

               μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στη Δημοκρατία της Αλβανίας, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις:

                           —

                           επιστολή που εκδίδεται από αρχή της Δημοκρατίας της Αλβανίας και βεβαιώνει ότι ο αιτών είναι μέλος της αλβανικής αντιπροσωπείας και ταξιδεύει στην επικράτεια του κράτους μέλους για να συμμετάσχει στις προαναφερθείσες εκδηλώσεις, μαζί με αντίγραφο της επίσημης πρόσκλησης·

               β)

               επιχειρηματίες και εκπρόσωποι επιχειρηματικών οργανώσεων:

                           —

                           γραπτή πρόσκληση από το νομικό πρόσωπο ή την εταιρεία ή τον οργανισμό υποδοχής ή από γραφείο ή παράρτημά τους, από τις κρατικές ή τοπικές αρχές των κρατών μελών ή από οργανωτικές επιτροπές εμπορικών και βιομηχανικών εκθέσεων, συνεδρίων και συμποσίων που πραγματοποιούνται στην επικράτεια των κρατών μελών, η οποία έχει εγκριθεί από το Εμπορικό Επιμελητήριο της Δημοκρατίας της Αλβανίας·

               γ)

               δημοσιογράφοι:

                           —

                           πιστοποιητικό ή άλλο έγγραφο που έχει εκδοθεί από επαγγελματική οργάνωση και βεβαιώνει ότι το εν λόγω πρόσωπο είναι επαγγελματίας δημοσιογράφος και έγγραφο που έχει εκδοθεί από τον εργοδότη του και στο οποίο αναφέρεται ότι σκοπός του ταξιδιού είναι η άσκηση δημοσιογραφικών καθηκόντων·

               δ)

               άτομα που συμμετέχουν σε επιστημονικές, πολιτιστικές και καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών:

                           —

                           γραπτή πρόσκληση για τη συμμετοχή σε αυτές τις δραστηριότητες από τον οργανισμό υποδοχής·

               ε)

               εκπρόσωποι οργανώσεων της κοινωνίας των πολιτών που πραγματοποιούν ταξίδια για επαγγελματική κατάρτιση, σεμινάρια, συνέδρια, μεταξύ άλλων στο πλαίσιο προγραμμάτων ανταλλαγών:

                           —

                           γραπτή πρόσκληση από τον οργανισμό υποδοχής, επιβεβαίωση ότι το εν λόγω πρόσωπο εκπροσωπεί την οργάνωση της κοινωνίας των πολιτών και το πιστοποιητικό ίδρυσης της οργάνωσης αυτής από το σχετικό μητρώο, το οποίο εκδίδει κρατική αρχή σύμφωνα με το εθνικό δίκαιο·

               στ)

               μαθητές, σπουδαστές, μεταπτυχιακοί φοιτητές και καθηγητές-συνοδοί που πραγματοποιούν πάσης φύσεως εκπαιδευτικά ή επιμορφωτικά ταξίδια, μεταξύ άλλων στο πλαίσιο προγραμμάτων ανταλλαγών καθώς και άλλων σχολικών δραστηριοτήτων:

                           —

                           γραπτή πρόσκληση ή πιστοποιητικό εγγραφής από το πανεπιστήμιο, ακαδημία, ίδρυμα, κολλέγιο ή σχολείο υποδοχής ή ταυτότητα σπουδαστή ή πιστοποιητικά των μαθημάτων που πρέπει να παρακολουθήσουν οι σπουδαστές·

               ζ)

               συμμετέχοντες σε διεθνείς αθλητικές εκδηλώσεις και τα άτομα που τους συνοδεύουν έχοντας επαγγελματική ιδιότητα:

                           —

                           γραπτή πρόσκληση από τον οργανισμό υποδοχής: αρμόδιες αρχές, εθνικές αθλητικές ομοσπονδίες ή Εθνικές Ολυμπιακές Επιτροπές των κρατών μελών·

               η)

               συμμετέχοντες σε επίσημα προγράμματα ανταλλαγών που διοργανώνονται από αδελφοποιημένες πόλεις:

                           —

                           γραπτή αίτηση από τον προϊστάμενο των διοικητικών υπηρεσιών/δήμαρχο των εν λόγω πόλεων·

               θ)

               στενοί συγγενείς –σύζυγος, τέκνα (συμπεριλαμβανομένων των υιοθετημένων), γονείς (συμπεριλαμβανομένων των κηδεμόνων), παππούδες/γιαγιάδες και εγγόνια– που επισκέπτονται αλβανούς πολίτες οι οποίοι διαμένουν νόμιμα στην επικράτεια των κρατών μελών:

                           —

                           γραπτή πρόσκληση από τον φιλοξενούντα·

               ι)

               για την επίσκεψη σε στρατιωτικά και αστικά νεκροταφεία:

                           —

                           επίσημο έγγραφο που βεβαιώνει την ύπαρξη και διατήρηση του τάφου καθώς και την οικογενειακή ή άλλη σχέση μεταξύ του αιτούντος και του ταφέντος·

               ια)

               πρόσωπα που υπέστησαν πολιτικές διώξεις κατά τη διάρκεια του κομμουνιστικού καθεστώτος στη Δημοκρατία της Αλβανίας:

                           —

                           το πιστοποιητικό που εκδίδει το «Institute for the Integration of the Persecuted Persons» (Ινστιτούτο για την ένταξη των ατόμων που υπέστησαν πολιτικές διώξεις) σύμφωνα με το άρθρο 3 του νόμου υπ’ αριθ. 7748 της 29.7.1993, στο οποίο αναγνωρίζεται η ιδιότητά τους ως προσώπων που υπέστησαν πολιτικές διώξεις κατά τη διάρκεια του κομμουνιστικού καθεστώτος στη Δημοκρατία της Αλβανίας, καθώς και πρόσκληση από αρμόδια αρχή, από εθνικό ή διεθνή οργανισμό, συμπεριλαμβανομένων ΜΚΟ των κρατών μελών, ή από ευρωπαϊκό θεσμικό όργανο για τη συμμετοχή σε δραστηριότητες, για παράδειγμα δραστηριότητες που σχετίζονται με την ιδιότητά τους ως προσώπων που υπέστησαν πολιτικές διώξεις·

               ιβ)

               οδηγοί που παρέχουν διεθνείς υπηρεσίες μεταφοράς εμπορευμάτων και επιβατών στην επικράτεια των κρατών μελών με οχήματα ταξινομημένα στη Δημοκρατία της Αλβανίας:

                           —

                           γραπτή αίτηση από την εθνική ένωση μεταφορέων της Δημοκρατίας της Αλβανίας που παρέχουν υπηρεσίες διεθνών οδικών μεταφορών, στην οποία δηλώνεται ο σκοπός, η διάρκεια και η συχνότητα των ταξιδιών·

               ιγ)

               πρόσωπα που ταξιδεύουν για τουρισμό:

                           —

                           πιστοποιητικό ή επιβεβαίωση κράτησης και προπληρωμής (voucher) από πρακτορείο ταξιδίων ή ταξιδιωτικό πράκτορα διαπιστευμένο από τα κράτη μέλη στο πλαίσιο της επιτόπιας προξενικής συνεργασίας, όπου επιβεβαιώνεται η κράτηση οργανωμένου ταξιδιού·

               ιδ)

               πρόσωπα που πραγματοποιούν επίσκεψη για ιατρικούς λόγους και οι απαραίτητοι συνοδοί τους:

                           —

                           επίσημο έγγραφο του νοσηλευτικού ιδρύματος που βεβαιώνει την ανάγκη ιατρικής περίθαλψης σε αυτό και την ανάγκη συνοδείας, καθώς και απόδειξη της επάρκειας των οικονομικών μέσων για την πληρωμή της θεραπείας·

               ιε)

               ελεύθεροι επαγγελματίες που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις που πραγματοποιούνται στην επικράτεια των κρατών μελών:

                           —

                           γραπτή πρόσκληση για τη συμμετοχή στην εκδήλωση από τον οργανισμό υποδοχής·

               ιστ)

               μέλη του προσωπικού τρένων, βαγονιών-ψυγείων και αμαξοστοιχιών σε διεθνή τρένα που ταξιδεύουν στην επικράτεια των κρατών μελών:

                           —

                           γραπτή αίτηση από τον αρμόδιο οργανισμό σιδηροδρόμων της Δημοκρατίας της Αλβανίας, στην οποία δηλώνεται ο σκοπός, η διάρκεια και η συχνότητα των ταξιδιών·

               ιζ)

               πρόσωπα που ταξιδεύουν για να συμμετάσχουν σε νεκρώσιμες τελετές:

                           —

                           επίσημο έγγραφο που βεβαιώνει το γεγονός του θανάτου, καθώς και την οικογενειακή ή άλλη σχέση μεταξύ του αιτούντος και του ταφέντος·

               ιη)

               εκπρόσωποι των θρησκευτικών κοινοτήτων:

                           —

                           γραπτή αίτηση από θρησκευτική κοινότητα που είναι καταχωρημένη στη Δημοκρατία της Αλβανίας, στην οποία δηλώνεται ο σκοπός, η διάρκεια και η συχνότητα των ταξιδιών.

         2.   Η γραπτή πρόσκληση ή αίτηση που αναφέρεται στην παράγραφο 1 του παρόντος άρθρου περιλαμβάνει τα ακόλουθα στοιχεία:

               α)

               για τον προσκεκλημένο: ονοματεπώνυμο, ημερομηνία γέννησης, φύλο, ιθαγένεια, αριθμό του εγγράφου ταυτότητας, χρόνο και σκοπό του ταξιδιού, αριθμό εισόδων και, ενδεχομένως, ονοματεπώνυμο συζύγου και τέκνων που συνοδεύουν τον προσκεκλημένο·

               β)

               για τον προσκαλούντα: ονοματεπώνυμο και διεύθυνση· ή

               γ)

               για τον προσκαλούντα οργανισμό, εταιρεία ή νομικό πρόσωπο: πλήρη ονομασία και διεύθυνση και

                           —

                           εάν η πρόσκληση εκδίδεται από οργανισμό, το όνομα και τη θέση του υπογράφοντα την πρόσκληση,

                           —

                           εάν ο προσκαλών είναι νομικό πρόσωπο ή εταιρεία ή γραφείο ή παράρτημά τους εγκατεστημένο στην επικράτεια κράτους μέλους, αριθμό μητρώου όπως απαιτείται από το εθνικό δίκαιο του εν λόγω κράτους μέλους.

         3.   Για τις κατηγορίες των προσώπων που αναφέρονται στην παράγραφο 1 του παρόντος άρθρου, όλες οι κατηγορίες θεωρήσεων εκδίδονται σύμφωνα με την απλουστευμένη διαδικασία χωρίς να απαιτείται άλλη αιτιολόγηση, πρόσκληση ή επικύρωση σχετικά με το σκοπό του ταξιδιού, που προβλέπεται από τη νομοθεσία των κρατών μελών.
   Άρθρο 5
   Έκδοση θεωρήσεων πολλαπλών εισόδων
   1.   Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος έως πέντε έτη για τις ακόλουθες κατηγορίες προσώπων:

               α)

               μέλη του Υπουργικού Συμβουλίου, μέλη του εθνικού Κοινοβουλίου, μέλη του Συνταγματικού Δικαστηρίου και μέλη του Ανώτατου Δικαστηρίου, εάν δεν απαλλάσσονται από την υποχρέωση θεώρησης βάσει της παρούσας συμφωνίας, για την άσκηση των καθηκόντων τους, με διάρκεια ισχύος που περιορίζεται στη διάρκεια της θητείας τους εάν αυτή είναι μικρότερη από 5 έτη·

               β)

               μόνιμα μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στη Δημοκρατία της Αλβανίας, συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις·

               γ)

               σύζυγοι και τέκνα (συμπεριλαμβανομένων των υιοθετημένων), κάτω των 21 ετών ή συντηρούμενα, που επισκέπτονται αλβανούς πολίτες οι οποίοι διαμένουν νόμιμα στην επικράτεια των κρατών μελών, με διάρκεια ισχύος που περιορίζεται στη διάρκεια ισχύος της άδειας για νόμιμη διαμονή.

         2.   Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος έως ένα έτος για τις ακόλουθες κατηγορίες πολιτών, υπό την προϋπόθεση ότι κατά το προηγούμενο έτος είχαν λάβει τουλάχιστον μία θεώρηση, τη χρησιμοποίησαν νόμιμα για την είσοδο και τη διαμονή στην επικράτεια του επισκεπτόμενου κράτους, και ότι υπάρχουν λόγοι για την υποβολή αίτησης θεώρησης πολλαπλών εισόδων:

               α)

               μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στη Δημοκρατία της Αλβανίας, συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις·

               β)

               επιχειρηματίες και αντιπρόσωποι επιχειρηματικών οργανώσεων που ταξιδεύουν τακτικά στα κράτη μέλη·

               γ)

               άτομα που συμμετέχουν σε επιστημονικές, πολιτιστικές και καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών, τα οποία ταξιδεύουν τακτικά στα κράτη μέλη·

               δ)

               συμμετέχοντες σε διεθνείς αθλητικές εκδηλώσεις και τα άτομα που τους συνοδεύουν έχοντας επαγγελματική ιδιότητα·

               ε)

               δημοσιογράφοι·

               στ)

               συμμετέχοντες σε επίσημα προγράμματα ανταλλαγών που διοργανώνονται από αδελφοποιημένες πόλεις·

               ζ)

               οδηγοί που παρέχουν διεθνείς υπηρεσίες μεταφοράς εμπορευμάτων και επιβατών στην επικράτεια των κρατών μελών με οχήματα ταξινομημένα στη Δημοκρατία της Αλβανίας·

               η)

               πρόσωπα που πραγματοποιούν τακτικά επίσκεψη για ιατρικούς λόγους και οι απαραίτητοι συνοδοί τους·

               θ)

               μέλη του προσωπικού τρένων, βαγονιών-ψυγείων και αμαξοστοιχιών σε διεθνή τρένα που ταξιδεύουν προς τα κράτη μέλη·

               ι)

               σπουδαστές και μεταπτυχιακοί φοιτητές που πραγματοποιούν τακτικά πάσης φύσεως εκπαιδευτικά ή επιμορφωτικά ταξίδια, μεταξύ άλλων στο πλαίσιο προγραμμάτων ανταλλαγών·

               ια)

               εκπρόσωποι των θρησκευτικών κοινοτήτων στη Δημοκρατία της Αλβανίας, οι οποίοι ταξιδεύουν τακτικά στα κράτη μέλη·

               ιβ)

               εκπρόσωποι οργανώσεων της κοινωνίας των πολιτών που ταξιδεύουν τακτικά σε κράτη μέλη για κατάρτιση, σεμινάρια, συνέδρια, μεταξύ άλλων στο πλαίσιο προγραμμάτων ανταλλαγών·

               ιγ)

               ελεύθεροι επαγγελματίες που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις και οι οποίοι ταξιδεύουν τακτικά στα κράτη μέλη.

         3.   Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος κατ’ ελάχιστο όριο δύο έτη και κατ’ ανώτατο όριο πέντε έτη για τις κατηγορίες προσώπων που αναφέρονται στην παράγραφο 2 του παρόντος άρθρου, υπό την προϋπόθεση ότι κατά τα προηγούμενα δύο έτη χρησιμοποίησαν νόμιμα τις θεωρήσεις πολλαπλών εισόδων διάρκειας ενός έτους για την είσοδο και τη διαμονή στην επικράτεια του επισκεπτόμενου κράτους, και ότι οι λόγοι για την υποβολή αίτησης πολλαπλών εισόδων εξακολουθούν να ισχύουν.
   4.   Η συνολική διάρκεια διαμονής στην επικράτεια των κρατών μελών για τα πρόσωπα που αναφέρονται στις παραγράφους 1 έως 3 του παρόντος άρθρου δεν υπερβαίνει τις 90 ημέρες ανά περίοδο 180 ημερών.
   Άρθρο 6
   Τέλη για τη διεκπεραίωση των αιτήσεων θεώρησης
   1.   Το τέλος για τη διεκπεραίωση των αιτήσεων θεώρησης των πολιτών της Δημοκρατίας της Αλβανίας ανέρχεται σε 35 ευρώ.
   Το προαναφερθέν ποσό μπορεί να αναθεωρηθεί σύμφωνα με τη διαδικασία που προβλέπεται στο άρθρο 14 παράγραφος 4.
   Αν η Δημοκρατία της Αλβανίας θεσπίσει εκ νέου υποχρέωση θεώρησης για τους πολίτες της ΕΕ, το τέλος θεώρησης που χρεώνεται από τη Δημοκρατία της Αλβανίας δεν είναι μεγαλύτερο από 35 ευρώ ή από το συμφωνηθέν ποσό, αν το τέλος αναθεωρηθεί σύμφωνα με τη διαδικασία που προβλέπεται στο άρθρο 14 παράγραφος 4.
   2.   Από τα τέλη διεκπεραίωσης της αίτησης θεώρησης απαλλάσσονται οι ακόλουθες κατηγορίες προσώπων:

               α)

               στενοί συγγενείς — σύζυγος, τέκνα (συμπεριλαμβανομένων των υιοθετημένων), γονείς (συμπεριλαμβανομένων των κηδεμόνων), παππούδες/γιαγιάδες και εγγόνια — αλβανών πολιτών οι οποίοι διαμένουν νόμιμα στην επικράτεια των κρατών μελών·

               β)

               μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στη Δημοκρατία της Αλβανίας, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις·

               γ)

               μέλη του Υπουργικού Συμβουλίου, μέλη του εθνικού Κοινοβουλίου, μέλη του Συνταγματικού Δικαστηρίου και μέλη του Ανώτατου Δικαστηρίου, εάν δεν απαλλάσσονται από την υποχρέωση θεώρησης βάσει της παρούσας συμφωνίας·

               δ)

               μαθητές, σπουδαστές, μεταπτυχιακοί φοιτητές και καθηγητές-συνοδοί που πραγματοποιούν πάσης φύσεως εκπαιδευτικά ή επιμορφωτικά ταξίδια·

               ε)

               παιδιά ηλικίας κάτω των 6 ετών·

               στ)

               άτομα με αναπηρία και οι συνοδοί τους, εάν είναι αναγκαίο·

               ζ)

               άτομα που έχουν προσκομίσει έγγραφα τα οποία αποδεικνύουν την ανάγκη να ταξιδέψουν για ανθρωπιστικούς λόγους, συμπεριλαμβανομένων αυτών που χρήζουν επείγουσας ιατρικής περίθαλψης και συνοδοί των ατόμων αυτών, ή άτομα που πρέπει να παρευρεθούν σε κηδεία στενού συγγενή τους ή να επισκεφθούν στενό συγγενή τους πάσχοντα από σοβαρή ασθένεια·

               η)

               συμμετέχοντες σε διεθνείς αθλητικές εκδηλώσεις και τα άτομα που τους συνοδεύουν έχοντας επαγγελματική ιδιότητα·

               θ)

               συμμετέχοντες σε επιστημονικές, πολιτιστικές και καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών·

               ι)

               συμμετέχοντες σε επίσημα προγράμματα ανταλλαγών που διοργανώνονται από αδελφοποιημένες πόλεις·

               ια)

               πρόσωπα που υπέστησαν πολιτικές διώξεις κατά τη διάρκεια του κομμουνιστικού καθεστώτος·

               ιβ)

               συνταξιούχοι·

               ιγ)

               εκπρόσωποι οργανώσεων της κοινωνίας των πολιτών που πραγματοποιούν ταξίδια για να συμμετάσχουν σε συνεδριάσεις, σεμινάρια, προγράμματα ανταλλαγών ή σε μαθήματα κατάρτισης·

               ιδ)

               δημοσιογράφοι·

               ιε)

               εκπρόσωποι θρησκευτικών κοινοτήτων που είναι καταχωρημένες στη Δημοκρατία της Αλβανίας·

               ιστ)

               οδηγοί που παρέχουν διεθνείς υπηρεσίες μεταφοράς εμπορευμάτων και επιβατών στην επικράτεια των κρατών μελών με οχήματα ταξινομημένα στη Δημοκρατία της Αλβανίας·

               ιζ)

               μέλη του προσωπικού τρένων, βαγονιών-ψυγείων και αμαξοστοιχιών σε διεθνή τρένα που ταξιδεύουν στην επικράτεια των κρατών μελών·

               ιη)

               ελεύθεροι επαγγελματίες που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις που πραγματοποιούνται στην επικράτεια των κρατών μελών.

         Άρθρο 7
   Διάρκεια των διαδικασιών διεκπεραίωσης των αιτήσεων θεώρησης
   1.   Οι διπλωματικές και προξενικές αρχές των κρατών μελών λαμβάνουν απόφαση όσον αφορά το αίτημα έκδοσης θεώρησης εντός 10 ημερολογιακών ημερών από την ημερομηνία παραλαβής της αίτησης και των εγγράφων που απαιτούνται για την έκδοση της θεώρησης.
   2.   Η χρονική περίοδος λήψης της απόφασης σχετικά με αίτηση θεώρησης μπορεί να παραταθεί έως 30 ημερολογιακές ημέρες σε μεμονωμένες περιπτώσεις, ιδίως όταν χρειάζεται περαιτέρω ενδελεχής εξέταση της αίτησης.
   3.   Σε επείγουσες περιπτώσεις, η προθεσμία για τη λήψη απόφασης για αίτηση θεώρησης μπορεί να μειωθεί σε 3 εργάσιμες ημέρες ή και λιγότερο.
   Άρθρο 8
   Αναχώρηση σε περίπτωση απώλειας ή κλοπής των εγγράφων
   Οι πολίτες της Ευρωπαϊκής Ένωσης και της Δημοκρατίας της Αλβανίας που έχασαν τα έγγραφα ταυτότητάς τους ή από τους οποίους εκλάπησαν τα έγγραφα αυτά ενώ διέμεναν στην επικράτεια της Δημοκρατίας της Αλβανίας ή των κρατών μελών, μπορούν να εξέλθουν από την εν λόγω επικράτεια με βάση έγκυρα έγγραφα ταυτότητας που τους επιτρέπουν να διέλθουν τα σύνορα, και τα οποία εκδίδονται από τις διπλωματικές ή προξενικές αρχές των κρατών μελών ή της Δημοκρατίας της Αλβανίας, χωρίς θεώρηση ή άλλη άδεια.
   Άρθρο 9
   Παράταση της θεώρησης σε εξαιρετικές περιστάσεις
   Για τους πολίτες της Δημοκρατίας της Αλβανίας οι οποίοι δεν έχουν τη δυνατότητα να εξέλθουν από την επικράτεια των κρατών μελών εντός του χρόνου που αναφέρεται στις θεωρήσεις τους λόγω ανωτέρας βίας, παρατείνεται η διάρκεια των θεωρήσεών τους ατελώς σύμφωνα με τη νομοθεσία που εφαρμόζεται από το κράτος υποδοχής για το διάστημα που απαιτείται για την επιστροφή τους στο κράτος διαμονής τους.
   Άρθρο 10
   Διπλωματικά διαβατήρια
   1.   Οι πολίτες της Δημοκρατίας της Αλβανίας που είναι κάτοχοι έγκυρων διπλωματικών διαβατηρίων μπορούν να εισέλθουν, να εξέλθουν και να διέλθουν από την επικράτεια των κρατών μελών χωρίς θεωρήσεις.
   2.   Τα πρόσωπα που αναφέρονται στην παράγραφο 1 του παρόντος άρθρου μπορούν να διαμείνουν στην επικράτεια των κρατών μελών για διάστημα που δεν υπερβαίνει τις 90 ημέρες ανά περίοδο 180 ημερών.
   Άρθρο 11
   Εδαφική ισχύς των θεωρήσεων
   Με την επιφύλαξη των εθνικών νομοθετικών και κανονιστικών διατάξεων που αφορούν την εθνική ασφάλεια των κρατών μελών και με την επιφύλαξη των κανόνων της ΕΕ για τις θεωρήσεις με περιορισμένη εδαφική ισχύ, οι πολίτες της Δημοκρατίας της Αλβανίας δικαιούνται να ταξιδεύουν εντός της επικράτειας των κρατών μελών σε ισότιμη βάση με τους πολίτες της Ευρωπαϊκής Ένωσης.
   Άρθρο 12
   Μεικτή επιτροπή για τη διαχείριση της συμφωνίας
   1.   Τα συμβαλλόμενα μέρη συγκροτούν μεικτή επιτροπή εμπειρογνωμόνων (εφεξής καλούμενη «η επιτροπή»), η οποία απαρτίζεται από αντιπροσώπους της Ευρωπαϊκής Κοινότητας και της Δημοκρατίας της Αλβανίας. Η Κοινότητα εκπροσωπείται από την Επιτροπή των Ευρωπαϊκών Κοινοτήτων, η οποία επικουρείται από εμπειρογνώμονες των κρατών μελών.
   2.   Η επιτροπή έχει ειδικότερα τα ακόλουθα καθήκοντα:

               α)

               να παρακολουθεί την εφαρμογή της παρούσας συμφωνίας·

               β)

               να προτείνει τροποποιήσεις ή προσθήκες στην παρούσα συμφωνία·

               γ)

               να διευθετεί τις διαφορές που προκύπτουν από την ερμηνεία ή την εφαρμογή των διατάξεων της παρούσας συμφωνίας.

         3.   Η επιτροπή συνέρχεται, όταν κρίνεται αναγκαίο, κατόπιν αιτήσεως ενός από τα μέρη και τουλάχιστον μία φορά κάθε έτος.
   4.   Η επιτροπή θεσπίζει τον εσωτερικό κανονισμό της.
   Άρθρο 13
   Σχέση της παρούσας συμφωνίας με τις διμερείς συμφωνίες μεταξύ κρατών μελών και της Δημοκρατίας της Αλβανίας
   1.   Η παρούσα συμφωνία, από την έναρξη ισχύος της, υπερισχύει έναντι των διατάξεων οποιασδήποτε διμερούς ή πολυμερούς συμφωνίας ή ρύθμισης που έχει συναφθεί μεταξύ μεμονωμένων κρατών μελών και της Δημοκρατίας της Αλβανίας, στο βαθμό που οι διατάξεις αυτών των συμφωνιών ή ρυθμίσεων καλύπτουν ζητήματα που διέπονται από την παρούσα συμφωνία.
   2.   Οι διατάξεις των διμερών συμφωνιών ή ρυθμίσεων μεταξύ μεμονωμένων κρατών μελών και της Δημοκρατίας της Αλβανίας που υπεγράφησαν πριν από την 1η Ιανουαρίου 2007 και προβλέπουν την απαλλαγή των κατόχων υπηρεσιακών διαβατηρίων από την υποχρέωση θεώρησης, εξακολουθούν να ισχύουν για περίοδο 5 ετών από την έναρξη ισχύος της παρούσας συμφωνίας, με την επιφύλαξη του δικαιώματος των οικείων κρατών μελών ή της Δημοκρατίας της Αλβανίας να καταγγείλουν ή να αναστείλουν αυτές τις διμερείς συμφωνίες κατά τη διάρκεια της εν λόγω περιόδου των 5 ετών.
   Άρθρο 14
   Τελικές ρήτρες
   1.   Η παρούσα συμφωνία κυρώνεται ή εγκρίνεται από τα συμβαλλόμενα μέρη σύμφωνα με τις αντίστοιχες διαδικασίες τους και τίθεται σε ισχύ την πρώτη ημέρα του δεύτερου μήνα που έπεται της ημερομηνίας κατά την οποία τα συμβαλλόμενα μέρη κοινοποιούν αμοιβαία ότι έχουν ολοκληρωθεί οι προαναφερθείσες διαδικασίες.
   2.   Η παρούσα συμφωνία συνάπτεται για απεριόριστο χρονικό διάστημα, εκτός εάν καταγγελθεί σύμφωνα με την παράγραφο 6 του παρόντος άρθρου.
   3.   Η παρούσα συμφωνία μπορεί να τροποποιηθεί με γραπτή συμφωνία των συμβαλλόμενων μερών. Οι τροποποιήσεις αρχίζουν να ισχύουν μετά την αμοιβαία κοινοποίηση των συμβαλλόμενων μερών για την ολοκλήρωση των εσωτερικών διαδικασιών που είναι αναγκαίες για το σκοπό αυτό.
   4.   Κάθε συμβαλλόμενο μέρος μπορεί να αναστείλει εν όλω ή εν μέρει την παρούσα συμφωνία για λόγους δημόσιας τάξης, προστασίας της εθνικής ασφάλειας ή προστασίας της δημόσιας υγείας. Η απόφαση για την αναστολή κοινοποιείται στο άλλο συμβαλλόμενο μέρος το αργότερο 48 ώρες πριν από τη θέση της σε ισχύ. Το συμβαλλόμενο μέρος που αναστέλλει την εφαρμογή της παρούσας συμφωνίας ενημερώνει αμέσως το άλλο μέρος μόλις οι λόγοι της αναστολής δεν ισχύουν πλέον.
   5.   Κάθε συμβαλλόμενο μέρος μπορεί να καταγγείλει την παρούσα συμφωνία με γραπτή κοινοποίηση στο άλλο μέρος. Η παρούσα συμφωνία παύει να ισχύει 90 ημέρες μετά την ημερομηνία της εν λόγω κοινοποίησης.

      Έγινε στις Βρυξέλλες, στις δέκα οκτώ Σεπτεμβρίου δύο χιλιάδες επτά, σε δύο αντίτυπα, σε καθεμία από τις επίσημες γλώσσες των μερών, και το καθένα από τα κείμενα αυτά είναι εξίσου αυθεντικό.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску заједнитгу
         Për Kommunitetin Europian

         За Република Албания
         Por la República de Albania
         Za Albánskou republiku
         For Republikken Albanien
         Für die Republik Albanien
         Albaania Vabariigi nimel
         Για τη Δημοκρατiα της Αλβανίας
         For the Republic of Albania
         Pour la République d'Albanie
         Per la Repubblica d'Albania
         Albānijas Republikas vārdā
         Albanijos Respublikos vardu
         az Albán Köztársaság részéről
         Għar-Repubblika ta' l-Albanija
         Voor de Republiek Albanië
         W imieniu Republiki Albanii
         Pela República da Albānia
         Pentru Republica Albânia
         Za Albánsku republiku
         Za Republiko Albanijo
         Albanian tasavallan puolesta
         För Republiken Albanien
         Për Republikën e Shqipërisë

   ΠΑΡΑΡΤΗΜΑ
   ΠΡΩΤΟΚΟΛΛΟ ΤΗΣ ΣΥΜΦΩΝΙΑΣ ΓΙΑ ΤΑ ΚΡΑΤΗ ΜΕΛΗ ΠΟΥ ΔΕΝ ΕΦΑΡΜΟΖΟΥΝ ΠΛΗΡΩΣ ΤΟ ΚΕΚΤΗΜΕΝΟ ΣΕΝΓΚΕΝ
   Τα κράτη μέλη τα οποία δεσμεύονται από το κεκτημένο του Σένγκεν αλλά δεν εκδίδουν ακόμη θεωρήσεις Σένγκεν, εν αναμονή της σχετικής απόφασης του Συμβουλίου, εκδίδουν εθνικές θεωρήσεις η ισχύς των οποίων περιορίζεται στην επικράτειά τους.
   Αυτά τα κράτη μέλη μπορούν να αναγνωρίζουν μονομερώς τις θεωρήσεις και τις άδειες παραμονής Σένγκεν για τη διέλευση μέσω του εδάφους τους, σύμφωνα με την απόφαση αριθ. 895/2006/ΕΚ του Ευρωπαϊκού Κοινοβουλίου και του Συμβουλίου της 14ης Ιουνίου 2006.
   Επειδή η απόφαση αριθ. 895/2006/ΕΚ δεν ισχύει για τη Ρουμανία και τη Βουλγαρία, θα προταθούν παρόμοιες διατάξεις από την Ευρωπαϊκή Επιτροπή προκειμένου να είναι σε θέση οι χώρες αυτές να αναγνωρίζουν μονομερώς τις θεωρήσεις και τις άδειες παραμονής Σένγκεν καθώς και άλλα παρόμοια έγγραφα που εκδίδουν κράτη μέλη τα οποία δεν έχουν ενσωματωθεί ακόμη πλήρως στον χώρο Σένγκεν, με σκοπό τη διέλευση μέσω του εδάφους τους.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗ ΔΑΝΙΑ
   Τα συμβαλλόμενα μέρη λαμβάνουν υπό σημείωση ότι η παρούσα συμφωνία δεν εφαρμόζεται στις διαδικασίες για την έκδοση θεωρήσεων από τις διπλωματικές και προξενικές αρχές του Βασιλείου της Δανίας.
   Υπό τις συνθήκες αυτές, είναι επιθυμητή η σύναψη, χωρίς καθυστέρηση, διμερούς συμφωνίας μεταξύ των αρχών της Δανίας και της Δημοκρατίας της Αλβανίας για τη διευκόλυνση της έκδοσης θεωρήσεων βραχείας διαμονής με παρόμοιους όρους με αυτούς της συμφωνίας μεταξύ της Ευρωπαϊκής Κοινότητας και της Δημοκρατίας της Αλβανίας.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΟ ΗΝΩΜΕΝΟ ΒΑΣΙΛΕΙΟ ΚΑΙ ΤΗΝ ΙΡΛΑΝΔΙΑ
   Τα συμβαλλόμενα μέρη λαμβάνουν υπό σημείωση ότι η παρούσα συμφωνία δεν εφαρμόζεται στην επικράτεια του Ηνωμένου Βασιλείου και της Ιρλανδίας.
   Υπό τις συνθήκες αυτές, είναι επιθυμητή η σύναψη διμερών συμφωνιών μεταξύ των αρχών του Ηνωμένου Βασιλείου, της Ιρλανδίας και της Δημοκρατίας της Αλβανίας για τη διευκόλυνση της έκδοσης θεωρήσεων.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΙΣΛΑΝΔΙΑ ΚΑΙ ΤΗ ΝΟΡΒΗΓΙΑ
   Τα συμβαλλόμενα μέρη λαμβάνουν υπό σημείωση τις στενές σχέσεις μεταξύ της Ευρωπαϊκής Κοινότητας και της Νορβηγίας και της Ισλανδίας, ιδίως δυνάμει της συμφωνίας της 18ης Μαΐου 1999 σχετικά με τη σύνδεση των χωρών αυτών με την υλοποίηση, την εφαρμογή και την ανάπτυξη του κεκτημένου Σένγκεν.
   Υπό τις συνθήκες αυτές, είναι επιθυμητή η σύναψη, χωρίς καθυστέρηση, διμερών συμφωνιών μεταξύ των αρχών της Νορβηγίας, της Ισλανδίας, και της Δημοκρατίας της Αλβανίας για τη διευκόλυνση της έκδοσης θεωρήσεων βραχείας διαμονής με παρόμοιους όρους με αυτούς της συμφωνίας μεταξύ της Ευρωπαϊκής Κοινότητας και της Δημοκρατίας της Αλβανίας.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΕΛΒΕΤΙΚΗ ΣΥΝΟΜΟΣΠΟΝΔΙΑ ΚΑΙ ΤΟ ΛΙΧΤΕΝΣΤΑΪΝ
   (εφόσον απαιτείται)
   Εάν η συμφωνία μεταξύ της ΕΕ, της ΕΚ και της Ελβετικής Συνομοσπονδίας για τη σύνδεση της τελευταίας με την υλοποίηση, την εφαρμογή και την ανάπτυξη του κεκτημένου του Σένγκεν και τα πρωτόκολλα που προσαρτώνται στη συμφωνία αυτή σχετικά με το Λιχτενστάιν έχουν αρχίσει να ισχύουν μέχρι να ολοκληρωθούν οι διαπραγματεύσεις με τη Δημοκρατία της Αλβανίας, θα γίνει επίσης παρόμοια δήλωση όσον αφορά την Ελβετία και το Λιχτενστάιν.
   ΔΗΛΩΣΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΤΗΝ ΕΝΗΜΕΡΩΣΗ ΤΩΝ ΑΙΤΟΥΝΤΩΝ ΘΕΩΡΗΣΗ ΚΑΙ ΓΙΑ ΤΗΝ ΕΝΑΡΜΟΝΙΣΗ ΤΩΝ ΠΛΗΡΟΦΟΡΙΩΝ ΣΧΕΤΙΚΑ ΜΕ ΤΙΣ ΔΙΑΔΙΚΑΣΙΕΣ ΕΚΔΟΣΗΣ ΘΕΩΡΗΣΕΩΝ ΒΡΑΧΕΙΑΣ ΔΙΑΜΟΝΗΣ ΚΑΙ ΤΑ ΕΓΓΡΑΦΑ ΠΟΥ ΠΡΕΠΕΙ ΝΑ ΥΠΟΒΛΗΘΟΥΝ ΚΑΤΑ ΤΗΝ ΑΙΤΗΣΗ ΘΕΩΡΗΣΕΩΝ ΒΡΑΧΕΙΑΣ ΔΙΑΜΟΝΗΣ
   Αναγνωρίζοντας τη σημασία της διαφάνειας για τους αιτούντες θεώρηση, η Ευρωπαϊκή Κοινότητα υπενθυμίζει ότι στις 19 Ιουλίου 2006 εκδόθηκε από την Ευρωπαϊκή Επιτροπή η νομοθετική πρόταση για την αναδιατύπωση της κοινής προξενικής εγκυκλίου για τις θεωρήσεις προς τις διπλωματικές και έμμισθες προξενικές αρχές, η οποία ρυθμίζει τις προϋποθέσεις πρόσβασης των αιτούντων θεώρηση στις διπλωματικές και προξενικές αρχές των κρατών μελών.
   Όσον αφορά τις πληροφορίες που πρέπει να παρέχονται στους αιτούντες θεώρηση, η Ευρωπαϊκή Κοινότητα θεωρεί ότι πρέπει να ληφθούν κατάλληλα μέτρα:

               —

               σε γενικές γραμμές, πρέπει να συνταχθούν βασικές πληροφορίες για τους αιτούντες όσον αφορά τις διαδικασίες και τις προϋποθέσεις για την υποβολή αιτήσεων θεώρησης και την ισχύ των θεωρήσεων,

               —

               η Ευρωπαϊκή Κοινότητα θα καταρτίσει κατάλογο ελάχιστων προϋποθέσεων για να διασφαλιστεί ότι οι βασικές πληροφορίες που δίδονται στους αλβανούς αιτούντες είναι συνεκτικές και ομοιόμορφες και ότι τα δικαιολογητικά που πρέπει να υποβάλλουν είναι τα ίδια.

         Οι προαναφερθείσες πληροφορίες, συμπεριλαμβανομένου του καταλόγου των διαπιστευμένων πρακτορείων ταξιδίων και ταξιδιωτικών πρακτόρων στο πλαίσιο της επιτόπιας προξενικής συνεργασίας, πρέπει να κυκλοφορούν ευρέως (στον ενημερωτικό πίνακα των προξενείων, σε φυλλάδια, σε δικτυακούς τόπους κ.λπ.).
   Οι διπλωματικές και προξενικές αρχές των κρατών μελών παρέχουν πληροφορίες σχετικά με τις υπάρχουσες δυνατότητες βάσει του κεκτημένου του Σένγκεν για τη διευκόλυνση της έκδοσης θεωρήσεων βραχείας διαμονής κατά περίπτωση και ιδίως για αιτούντες που είναι πρόσωπα καλής πίστεως.
   ΔΗΛΩΣΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΤΗΝ ΕΠΑΝΕΞΕΤΑΣΗ ΤΩΝ ΥΠΟΧΡΕΩΣΕΩΝ ΘΕΩΡΗΣΗΣ ΓΙΑ ΤΟΥΣ ΚΑΤΟΧΟΥΣ ΥΠΗΡΕΣΙΑΚΩΝ ΔΙΑΒΑΤΗΡΙΩΝ
   Δεδομένου ότι η απαλλαγή των κατόχων υπηρεσιακών διαβατηρίων από την υποχρέωση θεώρησης που προβλέπεται σε διμερείς συμφωνίες ή ρυθμίσεις μεταξύ μεμονωμένων κρατών μελών και της Δημοκρατίας της Αλβανίας που υπεγράφησαν πριν από την 1η Ιανουαρίου 2007 θα εξακολουθήσει να ισχύει μόνο για περίοδο 5 ετών από την έναρξη ισχύος της παρούσας συμφωνίας, με την επιφύλαξη του δικαιώματος των ενδιαφερόμενων κρατών μελών ή της Δημοκρατίας της Αλβανίας να καταγγείλουν ή να αναστείλουν αυτές τις διμερείς συμφωνίες κατά τη διάρκεια της εν λόγω περιόδου των 5 ετών, η Ευρωπαϊκή Κοινότητα θα επαναξιολογήσει την κατάσταση των κατόχων υπηρεσιακών διαβατηρίων το αργότερο 4 έτη από τη θέση σε ισχύ της παρούσας συμφωνίας, με σκοπό την ενδεχόμενη ανάλογη τροποποίηση της συμφωνίας σύμφωνα με τη διαδικασία που προβλέπεται στο άρθρο 14 παράγραφος 4.
   ΔΗΛΩΣΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΤΗΝ ΠΑΡΟΧΗ ΔΙΕΥΚΟΛΥΝΣΕΩΝ ΣΤΑ ΜΕΛΗ ΤΗΣ ΟΙΚΟΓΕΝΕΙΑΣ ΚΑΙ ΣΤΟΥΣ ΑΙΤΟΥΝΤΕΣ ΠΟΥ ΕΙΝΑΙ ΠΡΟΣΩΠΑ «ΚΑΛΗΣ ΠΙΣΤΕΩΣ»
   Η Ευρωπαϊκή Κοινότητα λαμβάνει υπό σημείωση την πρόταση της Δημοκρατίας της Αλβανίας να δοθεί ευρύτερος ορισμός στην έννοια των μελών της οικογένειας τα οποία πρέπει να επωφελούνται από τη διευκόλυνση των θεωρήσεων, καθώς και τη σημασία που αποδίδει η Δημοκρατία της Αλβανίας στην απλούστευση των μετακινήσεων αυτής της κατηγορίας προσώπων.
   Για να διευκολύνει τις μετακινήσεις μεγαλύτερου αριθμού προσώπων τα οποία έχουν οικογενειακούς δεσμούς (ειδικότερα τα αδέλφια και τα τέκνα τους) με αλβανούς πολίτες που διαμένουν νόμιμα στην επικράτεια των κρατών μελών, η Ευρωπαϊκή Κοινότητα καλεί τις προξενικές υπηρεσίες των κρατών μελών να χρησιμοποιήσουν πλήρως τις δυνατότητες που υπάρχουν στο κοινοτικό κεκτημένο για τη διευκόλυνση της έκδοσης θεωρήσεων για αυτή την κατηγορία προσώπων, συμπεριλαμβανομένης ιδίως της απλούστευσης των αποδεικτικών εγγράφων που ζητούνται από τους αιτούντες, της απαλλαγής από τα τέλη διεκπεραίωσης και, όταν είναι αναγκαίο, της έκδοσης θεωρήσεων πολλαπλών εισόδων.
   Επιπλέον, η Ευρωπαϊκή Κοινότητα καλεί τις προξενικές υπηρεσίες των κρατών μελών να χρησιμοποιήσουν πλήρως τις δυνατότητες αυτές για τη διευκόλυνση της έκδοσης θεωρήσεων για αιτούντες που είναι πρόσωπα «καλής πίστεως».


title: 86/125/ΕΟΚ, ΕΚΑΧ: Απόφαση του Συμβουλίου και της Επιτροπής της 24ης Μαρτίου 1986 για τη σύναψη της τρίτης Σύμβασης ΑΚΕ—ΕΟΚ

text:
31.3.86                          Επίσημη Εφημερίδα των Ευρωπαϊκών Κοινοτήτων                     Αριθ. L 86/ 1
                                                               II
                          (Πράξεις για την ισχύ των οποίων δεν απαιτείται δημοσίευση)
                              ΣΥΜΒΟΥΛΙΟ ΚΑΙ ΕΠΙΤΡΟΠΗ
                            ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ
                                                    της 24ης Μαρτίου 1986
                                    για τη σύναψη της τρίτης Σύμβασης ΑΚΕ-ΕΟΚ
                                                    (86/ 1 25/EOK, ΕΚΑΧ)
        ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
        Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
        Έχοντας υπόψη :
        τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 238,
        τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
        τη γνώμη του Ευρωπαϊκού Κοινοβουλίου ('),
        Εκτιμώντας ότι πρέπει να εγκριθεί η τρίτη Σύμβαση ΑΚΕ-ΕΟΚ, η οποία υπεγράφη στις 8 Δε
        κεμβρίου 1984,
        ΑΠΟΦΑΣΙΖΟΥΝ :
                                                             Άρθρο 1
         Η τρίτη Σύμβαση ΑΚΕ-ΕΟΚ, τα προσαρτημένα πρωτόκολλα και δηλώσεις, καθώς και οι
        συνημμένες στην τελική πράξη δηλώσεις, εγκρίνονται εξ ονόματος της Ευρωπαϊκής Οικονο
        μικής Κοινότητας και της Ευρωπαϊκής Κοινότητας Άνθρακα και Χάλυβα.
        Τα κείμενα της σύμβασης, των πρωτοκόλλων και των δηλώσεων, καθώς και το κείμενο της
        τελικής πράξης, επισυνάπτονται στην παρούσα απόφαση.
         (') ΕΕ αριθ. C 229 της 9. 9. 1985, σ. 127.
 ---pagebreak--- Αριθ. L 86/2                           Επίσημη Εφημερίδα των Ευρωπαϊκών Κοινοτήτων                           31.3.86
                                                            Άρθρο 2
               Ο Πρόεδρος του Συμβουλίου προβαίνει, σε ό,τι αφορά την Ευρωπαϊκή Οικονομική Κοινότητα
               και την Ευρωπαϊκή Κοινότητα Άνθρακα και Χάλυβα, στην κατάθεση της πράξης κοινο
               ποίησης που προβλέπει το άρθρο 285 της σύμβασης (1)·
               Βρυξέλλες, 24 Μαρτίου 1986.
                              Για το Συμβούλιο                                 Για την Επιτροπή
                                  O Πρόεδρος                                       0 Πρόεδρος
                                   G. BRAKS                                      Jacques DELORS
             (') Η ημερομηνία έναρξης ισχύος της Σύμβασης δημοσιεύεται στην Επίσημη Εφημερίδα των Ευρωπαϊκών
                 Κοινοτήτων με τη φροντίδα της Γενικής Γραμματείας του Συμβουλίου.


title: Απόφαση (EE) 2016/833 του Συμβουλίου, της 17ης Μαΐου 2016, για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στην 54η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων που ιδρύθηκε από τον Διακυβερνητικό Οργανισμό για τις Διεθνείς Σιδηροδρομικές Μεταφορές (OTIF) όσον αφορά ορισμένες τροποποιήσεις του προσαρτήματος Γ της σύμβασης για τις διεθνείς σιδηροδρομικές μεταφορές

text:
               27.5.2016

               EL

               Επίσημη Εφημερίδα της Ευρωπαϊκής Ένωσης

               L 140/12

         ΑΠΌΦΑΣΗ (EE) 2016/833 ΤΟΥ ΣΥΜΒΟΥΛΊΟΥ
   της 17ης Μαΐου 2016
   για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στην 54η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων που ιδρύθηκε από τον Διακυβερνητικό Οργανισμό για τις Διεθνείς Σιδηροδρομικές Μεταφορές (OTIF) όσον αφορά ορισμένες τροποποιήσεις του προσαρτήματος Γ της σύμβασης για τις διεθνείς σιδηροδρομικές μεταφορές
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Ένωση προσχώρησε στη σύμβαση για τις διεθνείς σιδηροδρομικές μεταφορές της 9ης Μαΐου 1980, που τροποποιήθηκε από το πρωτόκολλο του Βίλνιους στις 3 Ιουνίου 1999 («σύμβαση COTIF»), δυνάμει της απόφασης 2013/103/ΕΕ του Συμβουλίου (1).

               (2)

               Όλα τα κράτη μέλη, πλην της Κύπρου και της Μάλτας, είναι συμβαλλόμενα μέρη της σύμβασης COTIF και την εφαρμόζουν.

               (3)

               Η οδηγία 2008/68/ΕΚ του Ευρωπαϊκού Κοινοβουλίου και του Συμβουλίου (2) καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών. Αυτό το κάνει, μεταξύ άλλων, παραπέμποντας στους κανονισμούς για τις διεθνείς σιδηροδρομικές μεταφορές επικινδύνων εμπορευμάτων, οι οποίοι εμφαίνονται ως προσάρτημα Γ της σύμβασης COTIF («RID»). Επιπλέον, το άρθρο 4 της οδηγίας 2008/68/ΕΚ ορίζει ότι οι μεταφορές επικινδύνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των RID, εκτός αν ορίζεται διαφορετικά στα παραρτήματα.

               (4)

               Στην 54η σύνοδό της, που πρόκειται να πραγματοποιηθεί στις 25 Μαΐου 2016, η επιτροπή εμπειρογνωμόνων σχετικά με τις μεταφορές επικίνδυνων εμπορευμάτων («επιτροπή εμπειρογνωμόνων RID»), που έχει συσταθεί σύμφωνα με το άρθρο 13 παράγραφος 1 στοιχείο δ) της σύμβασης COTIF, αναμένεται να αποφασίσει σχετικά με ορισμένες τροποποιήσεις του RID. Ο σκοπός των εν λόγω τροποποιήσεων, που αφορούν τεχνικά πρότυπα ή ενιαίες τεχνικές προδιαγραφές, είναι η εξασφάλιση ασφαλών και αποτελεσματικών μεταφορών επικίνδυνων εμπορευμάτων, ενώ ταυτόχρονα λαμβάνονται υπόψη η επιστημονική και τεχνολογική πρόοδος στον συγκεκριμένο τομέα, καθώς και η ανάπτυξη νέων ουσιών και ειδών που ενέχουν κινδύνο κατά τη μεταφορά των εν λόγω εμπορευμάτων.

               (5)

               Η επιτροπή για τη μεταφορά επικίνδυνων εμπορευμάτων που έχει συσταθεί βάσει της οδηγίας 2008/68/ΕΚ διεξήγαγε προκαταρκτικές συζητήσεις σχετικά με τις προταθείσες τροποποιήσεις.

               (6)

               Όλες οι προτεινόμενες τροποποιήσεις είναι αιτιολογημένες και επωφελείς και, ως εκ τούτου, θα πρέπει να υποστηριχθούν από την Ένωση.

               (7)

               Η θέση του Συμβουλίου στην 54η σύνοδο της επιτροπής εμπειρογνωμόνων RID θα πρέπει επομένως να βασίζεται στο παράρτημα της παρούσας απόφασης.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που πρέπει να ληφθεί εξ ονόματος της Ευρωπαϊκής Ένωσης στην 54η σύνοδο της επιτροπής εμπειρογνωμόνων RID στο πλαίσιο της σύμβασης COTIF είναι σύμφωνη με το παράρτημα της παρούσας απόφασης.
   2.   Οι εκπρόσωποι της Ένωσης στην επιτροπή εμπειρογνωμόνων RID μπορούν να συμφωνήσουν ως προς ελάσσονες αλλαγές στα έγγραφα που αναφέρονται στο παράρτημα της παρούσας απόφασης χωρίς περαιτέρω απόφαση του Συμβουλίου.
   Άρθρο 2
   Οι αποφάσεις της επιτροπής εμπειρογνωμόνων RID, μόλις ληφθούν, δημοσιεύονται στην Επίσημη Εφημερίδα της Ευρωπαϊκής Ένωσης και αναφέρουν την ημερομηνία έναρξης ισχύος τους.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 17 Μαΐου 2016.

            Για το Συμβούλιο

            Ο Πρόεδρος

         M.H.P. VAN DAM

      (1)  Απόφαση 2013/103/ΕΕ του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης για τις διεθνείς σιδηροδρομικές μεταφορές σχετικά με την προσχώρηση της Ευρωπαϊκής Ένωσης στη σύμβαση για τις διεθνείς σιδηροδρομικές μεταφορές (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).

      (2)  Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων, ΕΕ L 260 της 30.9.2008, σ. 13.

      ΠΑΡΑΡΤΗΜΑ

                  Πρόταση

                  Έγγραφο αναφοράς

                  Θέμα

                  Παρατηρήσεις

                  Θέση της Ένωσης

                  1

                  OTIF/RID/CE/GTP/2015/2
                  OTIF/RID/CE/GTP/INF.14
                  OTIF/RID/CE/GTP/INF.15

                  Συμπερίληψη στο παράρτημα RID υποχρεώσεων για τους υπεύθυνους για τη συντήρηση φορείς (ΥΣΦ)

                  Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε

                  Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας

                  2

                  OTIF/RID/CE/GTP/2015/3

                  Τροποποίηση της ειδικής διάταξης TU 16 στην ADR/RID/ADN κεφάλαιο 4.3

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας

                  3

                  OTIF/RID/CE/GTP/2015/5

                  Υποχρέωση του μεταφορέα να ενημερώνει τον μηχανοδηγό για τη θέση επικίνδυνων εμπορευμάτων στην αμαξοστοιχία

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας

                  4

                  OTIF/RID/CE/GTP/2015/6

                  Μαλακοί περιέκτες για φορτία χύδην

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Συμφωνεί με το κείμενο για μαλακούς περιέκτες για φορτία χύδην στο OTIF/RID/CE/GTP/2015/12

                  5

                  OTIF/RID/CE/GTP/2015/7

                  Ορισμοί των εννοιών «πλήρες φορτίο»/«φορτίο φορτάμαξας»

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Αποδέχεται τις τροποποιήσεις

                  6

                  OTIF/RID/CE/GTP/2015/12
                  OTIF/RID/CE/GTP/2015/INF.2
                  OTIF/RID/CE/GTP/2015/INF.3

                  Διάφορες ενοποιημένες τροποποιήσεις τις οποίες συμφώνησε η μόνιμη ομάδα εργασίας

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Αποδέχεται τις τροποποιήσεις

                  7

                  Όπως ανωτέρω

                  Τροποποιήσεις που θα αποτελέσουν αντικείμενο περαιτέρω εξέτασης από τη μόνιμη ομάδα εργασίας

                  —

                  —

                  8

                  Όπως ανωτέρω

                  Σημεία για τα οποία απαιτείται κοινή άποψη στην κοινή συνεδρίαση ΟΕΕ-ΗΕ — OTIF

                  Ανάγκη για διευκόλυνση αποδοτικών πολυτροπικών μεταφορών

                  Αποδέχεται τις τροποποιήσεις που προτείνονται από την κοινή συνεδρίαση

                  9

                  OTIF/RID/CE/GTP/2015/14

                  Κοινοποιήσεις περιπτώσεων που αφορούν επικίνδυνα εμπορεύματα σύμφωνα με το σημείο 1.8.5 του RID· Hamburg-Billwerder, 3 Ιουλίου 2013

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας

                  10

                  OTIF/RID/CE/GTP/2015/INF.4

                  Απόσταση προστασίας για οδικά οχήματα

                  Τεχνική συναίνεση στο πλαίσιο της μόνιμης ομάδας εργασίας του OTIF

                  Αποδέχεται τις τροποποιήσεις


Avis juridique important

|

31994D0975

94/975/ΕΚΑΧ, Ευρατόμ: Απόφαση της Επιτροπής της 20ής Δεκεμβρίου 1994 για τη σύναψη εξ ονόματος της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας της συμφωνίας ελευθέρων συναλλαγών και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Εσθονίας, αφετέρου

Επίσημη Εφημερίδα αριθ. L 373 της 31/12/1994 σ. 0166 - 0166

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1994 για τη σύναψη εξ ονόματος της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας της συμφωνίας ελευθέρων συναλλαγών και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Εσθονίας, αφετέρου (94/975/ΕΚΑΧ, Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95 παράγραφος 1,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 2,αφού ζήτησε τη γνώμη της Συμβουλευτικής Επιτροπής της EKAX και έλαβε τη σύμφωνη γνώμη του Συμβουλίου,Εκτιμώντας:ότι, για την επίτευξη των στόχων της Κοινότητας όπως καθορίζονται ειδικότερα στα άρθρα 2 και 3 της συνθήκης για την ίδρυση της Ευρωπαϊκής Κοινότητας Άνθρακα και Χάλυβα, απαιτείται η σύναψη της συμφωνίας ελευθέρων συναλλαγών και εμπορικών θεμάτων 7ότι η συνθήκη δεν προβλέπει όλες τις περιπτώσεις που καλύπτει η παρούσα απόφαση,ΑΠΟΦΑΣΙΖΕΙ:Άρθρο 1Εγκρίνονται, εξ ονόματος της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, η συμφωνία ελευθέρων συναλλαγών και εμπορικών θεμάτων μεταξύ της Ευρωπαϊκής Κοινότητας της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Εσθονίας, αφετέρου, καθώς και τα πρωτόκολλα, οι ανταλλαγές επιστολών και οι δηλώσεις.Τα εν λόγω κείμενα επισυνάπτονται στην παρούσα απόφαση (1).Άρθρο 2Ο Πρόεδρος της Επιτροπής προβαίνει στην κοινοποίηση που προβλέπεται στο άρθρο 49 της συμφωνίας ελευθέρων συναλλαγών και εμπορικών θεμάτων εξ ονόματος της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας.Βρυξέλλες, 20 Δεκεμβρίου 1994.Για την ΕπιτροπήΟ ΠρόεδροςJacques DELORS(1) Βλέπε σελίδα 2 της παρούσας Επίσημης Εφημερίδας.


Avis juridique important

|

31987D0057

87/57/ΕΟΚ: Απόφαση του Συμβουλίου της 22ας Δεκεμβρίου 1986 για τη σύναψη του πρωτοκόλλου που τροποποιεί τη σύμβαση για την πρόληψη της θαλάσσιας ρύπανσης από χερσαίες πηγές

Επίσημη Εφημερίδα αριθ. L 024 της 27/01/1987 σ. 0046 - 0046 Φινλανδική ειδική έκδοση: Κεφάλαιο 11 τόμος 11 σ. 0343  Σουηδική ειδική έκδοση: Κεφάλαιο 11 τόμος 11 σ. 0343

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Δεκεμβρίου 1986  για τη σύναψη του πρωτοκόλλου που τροποποιεί τη σύμβαση για την πρόληψη της θαλάσσιας ρύπανσης από χερσαίες πηγές  (87/57/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι η Κοινότητα αποτελεί συμβαλλόμενο μέρος της σύμβασης για την πρόληψη της θαλάσσιας ρύπανσης από χερσαίες πηγές (2), που υπογράφηκε στο Παρίσι στις 4 Ιουνίου 1974 και άρχισε να ισχύει στις 6 Μαΐου 1978, καθώς και της σύμβασης για τη διαμεθοριακή ατμοσφαιρική ρύπανση σε μεγάλη απόσταση (3) που υπογράφηκε στη Γενεύη στις 14 Νοεμβρίου 1979 και άρχισε να ισχύει στις 16 Μαρτίου 1983·  ότι, στις 26 Μαρτίου 1986, πραγματοποιήθηκε διπλωματική συνδιάσκεψη για τη διαπραγμάτευση και τη σύναψη πρωτοκόλλου που τροποποιεί τη Σύμβαση έτσι ώστε το πεδίο εφαρμογής της να επεκταθεί και στη διατμοσφαιρική ρύπανση των θαλάσσιων ζωνών στην οποία διάσκεψη έλαβαν μέρος τα συμβαλλόμενα μέρη της Σύμβασης των Παρισίων, συμπεριλαμβανομένων της Κοινότητας και εννέα κρατών μελών· ότι το πρωτόκολλο αυτό υπογράφηκε εξ ονόματος της Κοινότητας·  ότι είναι επομένως αναγκαίο η Κοινότητα να εγκρίνει το πρωτόκολλο αυτό,  ΑΠΟΦΑΣΙΖΕΙ:  Άρθρο 1  Το τροποποιητικό πρωτόκολλο της σύμβασης για την πρόληψη της θαλάσσιας ρύπανσης από χερσαίες πηγές, εγκρίνεται εξ ονόματος της Ευρωπαϊκής Οικονομικής Κοινότητας.  Το κείμενο του εν λόγω πρωτοκόλλου προσαρτάται στην παρούσα απόφαση.  Άρθρο 2  Ο Πρόεδρος του Συμβουλίου καταθέτει, όσον αφορά την Κοινότητα, την πράξη έγκρισης στην κυβέρνηση της Γαλλικής Δημοκρατίας, σύμφωνα με το άρθρο VI παράγραφος 5 του πρωτοκόλλου.  Βρυξέλλες, 22 Δεκεμβρίου 1986.  Για το Συμβούλιο  Ο Πρόεδρος  G. SHAW  (1) ΕΕ αριθ. C 322 της 15. 12. 1986.  (2) ΕΕ αριθ. L 194 της 25. 7. 1975, σ. 5.  (3) ΕΕ αριθ. L 171 της 27. 6. 1981, σ. 11.


title: Απόφαση Διοικητικού Συμβουλίου Ευρωπόλ, της 18ης Ιουλίου 2007 , σχετικά με την έγκριση των όρων και διαδικασιών που καθορίσθηκαν από την Ευρωπόλ για αναπροσαρμογή των ποσών τα οποία αναφέρονται στο προσάρτημα της απόφασης του Διοικητικού Συμβουλίου Ευρωπόλ της 16ης Νοεμβρίου 1999 όσον αφορά τους υπέρ Ευρωπόλ φόρους που επιβάλλονται στις αποδοχές και λοιπές αμοιβές των υπαλλήλων της Ευρωπόλ

text:
               28.7.2007

               EL

               Επίσημη Εφημερίδα της Ευρωπαϊκής Ένωσης

               L 196/49

      ΑΠΌΦΑΣΗ ΔΙΟΙΚΗΤΙΚΟΫ ΣΥΜΒΟΥΛΊΟΥ ΕΥΡΩΠΌΛ

   της 18ης Ιουλίου 2007
   σχετικά με την έγκριση των όρων και διαδικασιών που καθορίσθηκαν από την Ευρωπόλ για αναπροσαρμογή των ποσών τα οποία αναφέρονται στο προσάρτημα της απόφασης του Διοικητικού Συμβουλίου Ευρωπόλ της 16ης Νοεμβρίου 1999 όσον αφορά τους υπέρ Ευρωπόλ φόρους που επιβάλλονται στις αποδοχές και λοιπές αμοιβές των υπαλλήλων της Ευρωπόλ
   (2007/538/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΟΛ,
   Έχοντας υπόψη το πρωτόκολλο βάσει του άρθρου Κ.3 της συνθήκης της Ευρωπαϊκής Ένωσης και το άρθρο 41 παράγραφος 3 της σύμβασης Ευρωπόλ σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της (1), ιδίως δε το άρθρο 10 αυτής,
   Εκτιμώντας τα ακόλουθα:

               (1)

               Το Συμβούλιο αποφάσισε στις 12 Ιουνίου 2007 την αναπροσαρμογή των αποδοχών και λοιπών αμοιβών των υπαλλήλων της Ευρωπόλ κατά 1,5 %, με αναδρομική ισχύ από 1ης Ιουλίου 2006.

               (2)

               Το διοικητικό συμβούλιο αποφάσισε στις 18 Ιουλίου 2007 να προβεί σε αύξηση των ποσών που αναφέρονται στο άρθρο 4 του προσαρτήματος της απόφασης του διοικητικού συμβουλίου της 16ης Νοεμβρίου 1999 (2) κατά ποσοστό ίσο προς το οριζόμενο στην απόφαση του Συμβουλίου της 12ης Ιουνίου 2007 την αναφερόμενη στο σημείο 1 και από την ίδια ημερομηνία.

               (3)

               Σύμφωνα με την ίδια απόφαση του διοικητικού συμβουλίου της 18ης Ιουλίου 2007 οι τιμές που ορίζονται με αυτόν τον τρόπο πρέπει να δημοσιεύονται στην Επίσημη Εφημερίδα της Ευρωπαϊκής Ένωσης,

         ΑΠΟΦΑΣΙΖΕΙ ΤΑ ΑΚΟΛΟΥΘΑ:
   Άρθρο 1
   Με ισχύ από 1ης Ιουλίου 2006:

               1)

               Η τιμή που αναφέρεται στην πρώτη πρόταση του άρθρου 4 του προσαρτήματος της απόφασης του διοικητικού συμβουλίου της Ευρωπόλ της 16ης Νοεμβρίου 1999 αντικαθίσταται από την τιμή των 113,68 ευρώ.

               2)

               Οι τιμές σε ευρώ του πίνακα που περιλαμβάνεται στο άρθρο 4 του προσαρτήματος της απόφασης του διοικητικού συμβουλίου της Ευρωπόλ της 16ης Νοεμβρίου 1999 αντικαθίστανται από τις ακόλουθες:

                           8 % για ποσά από 113,68 ευρώ έως 2 002,41 ευρώ

                           10 % για ποσά από 2 002,42 ευρώ έως 2 758,01 ευρώ

                           12,5 % για ποσά από 2 758,02 ευρώ έως 3 160,83 ευρώ

                           15 % για ποσά από 3 160,84 ευρώ έως 3 589,60 ευρώ

                           17,5 % για ποσά από 3 589,61 ευρώ έως 3 992,45 ευρώ

                           20 % για ποσά από 3 992,46 ευρώ έως 4 382,91 ευρώ

                           22,5 % για ποσά από 4 382,92 ευρώ έως 4 785,73 ευρώ

                           25 % για ποσά από 4 785,74 ευρώ έως 5 176,21 ευρώ

                           27,5 % για ποσά από 5 176,22 ευρώ έως 5 579,03 ευρώ

                           30 % για ποσά από 5 579,04 ευρώ έως 5 969,51 ευρώ

                           32,5 % για ποσά από 5 969,52 ευρώ έως 6 372,33 ευρώ

                           35 % για ποσά από 6 372,34 ευρώ έως 6 763,42 ευρώ

                           40 % για ποσά από 6 763,43 ευρώ έως 7 166,26 ευρώ

                           45 % για ποσά άνω των 7 166,27 ευρώ.

         Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση αρχίζει να ισχύει την επομένη της έγκρισής της.

      Χάγη, 18 Ιουλίου 2007.

         Jaime FERNANDES

            Πρόεδρος Διοικητικού Συμβουλίου

      (1)  ΕΕ C 221 της 19.7.1997, σ. 2.

      (2)  ΕΕ C 65 της 28.2.2001, σ. 8.


Avis juridique important

|

41986D0013

86/13/ΕΟΚ, Ευρατόμ, ΕΚΑΧ: Απόφαση των αντιπροσώπων των κυβερνήσεων των κρατών μελών των Ευρωπαϊκών Κοινοτήτων της 22ας Ιανουαρίου 1986 για το διορισμό αντιπροέδρου της Επιτροπής των Ευρωπαϊκών Κοινοτήτων

Επίσημη Εφημερίδα αριθ. L 027 της 01/02/1986 σ. 0066 - 0066

*****ΑΠΟΦΑΣΗ  ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ  της 22ας Ιανουαρίου 1986  για το διορισμό αντιπροέδρου της Επιτροπής των Ευρωπαϊκών Κοινοτήτων  (86/13/ΕΟΚ, Ευρατόμ, ΕΚΑΧ)  ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 14,  τη συνθήκη για την προσχώρηση του Βασιλείου της Ισπανίας και της Πορτογαλικής Δημοκρατίας στην Ευρωπαϊκή Οικονομική Κοινότητα και στην Ευρωπαϊκή Κοινότητα Ατομικής Ενέργειας, που υπογράφηκε στις 12 Ιουνίου 1985, καθώς και την απόφαση του Συμβουλίου της 11ης Ιουνίου 1985 για την προσχώρηση των εν λόγω κρατών μελών στην Ευρωπαϊκή Κοινότητα Άνθρακα και Χάλυβα, και ιδίως τα άρθρα 16 και 383 της επισυναπτόμενης πράξης,  μετά από διαβούλευση με την Επιτροπή,  ΑΠΟΦΑΣΙΖΟΥΝ:  Άρθρο μόνο  Ο κ. Manuel Marin Gonzalez διορίζεται αντιπρόεδρος της Επιτροπής των Ευρωπαϊκών Κοινοτήτων, μέχρι και τις 5 Ιανουαρίου 1987.  Βρυξέλλες, 22 Ιανουαρίου 1986.  Ο Πρόεδρος  M. H. J. Ch. RUTTEN


title: Απόφαση του Συμβουλίου, της 10ης Μαΐου 2010 , για το διορισμό ενός μέλους του διοικητικού συμβουλίου του Ευρωπαϊκού Οργανισμού Χημικών Προϊόντων

text:
               13.5.2010

               EL

               Επίσημη Εφημερίδα της Ευρωπαϊκής Ένωσης

               C 125/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 10ης Μαΐου 2010
   για το διορισμό ενός μέλους του διοικητικού συμβουλίου του Ευρωπαϊκού Οργανισμού Χημικών Προϊόντων
   2010/C 125/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (1), και ιδίως το άρθρο 79,
   Εκτιμώντας τα εξής:

               (1)

               Σύμφωνα με άρθρο 79 του κανονισμού (ΕΚ) αριθ. 1907/2006, το Συμβούλιο θα πρέπει να διορίσει, ως μέλη του διοικητικού συμβουλίου του Ευρωπαϊκού Οργανισμού Χημικών Προϊόντων, έναν εκπρόσωπο από κάθε κράτος μέλος.

               (2)

               Με απόφαση της 7ης Ιουνίου 2007 (2), το Συμβούλιο διόρισε 27 μέλη στο διοικητικό συμβούλιο του Ευρωπαϊκού Οργανισμού Χημικών Προϊόντων.

               (3)

               Η βουλγαρική κυβέρνηση ενημέρωσε το Συμβούλιο σχετικά με την πρόθεσή της να αντικαταστήσει τον εκπρόσωπο της Βουλγαρίας στο διοικητικό συμβούλιο και πρότεινε νέο εκπρόσωπο, ο οποίος θα πρέπει να διοριστεί για το διάστημα μέχρι τις 31 Μαΐου 2011.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Boyko Marinov MALINOV, Βούλγαρος υπήκοος, γεννηθείς την 30ή Αυγούστου 1964, διορίζεται μέλος του διοικητικού συμβουλίου του Ευρωπαϊκού Οργανισμού Χημικών Προϊόντων, στη θέση της κας Ekaterina Spasova GECHEVA-ZAHARIEVA, για το χρονικό διάστημα από έως 14η Μαΐου 2010 την 31η Μαΐου 2011.
   Άρθρο 2
   Η παρούσα απόφαση τίθεται σε ισχύ την ημερομηνία έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 10 Μαΐου 2010.

            Για το Συμβούλιο

            Πρόεδρος

         Á. GONZÁLEZ-SINDE REIG

      (1)  ΕΕ L 396 της 30.12.2006, σ. 1.

      (2)  EE C 134 της 16.6.2007, σ. 6.


title: Απόφαση της Επιτροπής, της 30ής Νοεμβρίου 2015, σχετικά με τις αργίες του έτους 2017 για τα θεσμικά όργανα της Ευρωπαϊκής Ένωσης

text:
               2.12.2015

               EL

               Επίσημη Εφημερίδα της Ευρωπαϊκής Ένωσης

               C 400/3

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Νοεμβρίου 2015
   σχετικά με τις αργίες του έτους 2017 για τα θεσμικά όργανα της Ευρωπαϊκής Ένωσης
   (2015/C 400/03)

      ΑΡΓΙΕΣ ΤΟΥ ΕΤΟΥΣ 2017

               2 Ιανουαρίου

               Δευτέρα, επομένη της Πρωτοχρονιάς

               13 Απριλίου

               Μεγάλη Πέμπτη

               14 Απριλίου

               Μεγάλη Παρασκευή

               17 Απριλίου

               Δευτέρα του Πάσχα

               1 Μαΐου

               Δευτέρα, εργατική Πρωτομαγιά

               9 Μαΐου

               Τρίτη, επέτειος της διακήρυξης του Προέδρου Schuman το 1950

               25 Μαΐου

               Πέμπτη, της Αναλήψεως

               26 Μαΐου

               Παρασκευή, επομένη της Αναλήψεως

               5 Ιουνίου

               Δευτέρα, του Αγίου Πνεύματος (Πεντηκοστής)

               21 Ιουλίου

               Παρασκευή, εθνική εορτή του Βελγίου

               15 Αυγούστου

               Τρίτη, Κοίμηση της Θεοτόκου

               1 Νοεμβρίου

               Τετάρτη, των Αγίων Πάντων

               2 Νοεμβρίου

               Πέμπτη, ημέρα των νεκρών

               25 Δεκεμβρίου
               έως
               29 Δεκεμβρίου

               Δευτέρα
               (5 ημέρες του τέλους του έτους)
               Παρασκευή

               ΣΥΝΟΛΟ

               18 ημέρες

         Λουξεμβούργο: οι ίδιες ημέρες με τις Βρυξέλλες εκτός από την Παρασκευή 21 Ιουλίου, που αντικαθίσταται από την Παρασκευή 23 Ιουνίου, εθνική εορτή του Λουξεμβούργου
   Οι υπηρεσίες θα αρχίσουν να λειτουργούν και πάλι κανονικά από την Τετάρτη 3 Ιανουαρίου 2018.
   Με κάθε επιφύλαξη ως προς τις αργίες του έτους 2018, η Δευτέρα 1 Ιανουαρίου και η Τρίτη 2 Ιανουαρίου 2018 θα θεωρηθούν αργίες του εν λόγω έτους.
   Εναπόκειται στην ευχέρεια της Επιτροπής να τροποποιήσει τις εν λόγω διατάξεις, εφόσον το απαιτούν οι ανάγκες της υπηρεσίας.


               15.12.2016

               EL

               Επίσημη Εφημερίδα της Ευρωπαϊκής Ένωσης

               C 468/282

         P7_TA(2013)0561
   Oρισμός μέλους του Ελεγκτικού Συνεδρίου (Henri Grethen — Λουξεμβούργο)
   Απόφαση του Ευρωπαϊκού Κοινοβουλίου της 11ης Δεκεμβρίου 2013 σχετικά με τον προτεινόμενο διορισμό του Henri Grethen ως μέλους του Ελεγκτικού Συνεδρίου (C7-0309/2013 — 2013/0807(NLE))
   (Διαβούλευση)
   (2016/C 468/62)

      Το Ευρωπαϊκό Κοινοβούλιο,

               —

               έχοντας υπόψη το άρθρο 286 παράγραφος 2 της Συνθήκης για τη λειτουργία της Ευρωπαϊκής Ένωσης, σύμφωνα με το οποίο κλήθηκε από το Συμβούλιο να γνωμοδοτήσει (C7-0309/2013),

               —

               έχοντας υπόψη το άρθρο 108 του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0439/2013),

               Α.

               λαμβάνοντας υπόψη ότι κατά τη συνεδρίασή της στις 7 Νοεμβρίου 2013 η Επιτροπή Ελέγχου του Προϋπολογισμού προέβη σε ακρόαση του ορισθέντος από το Συμβούλιο υποψηφίου για το αξίωμα του μέλους του Ελεγκτικού Συνεδρίου,

               Β.

               λαμβάνοντας υπόψη ότι ο Henri Grethen πληροί τους όρους που καθορίζονται στο άρθρο 286 παράγραφος 1 της Συνθήκης για τη λειτουργία της Ευρωπαϊκής Ένωσης,

               1.

               εκδίδει θετική γνώμη σχετικά με την πρόταση του Συμβουλίου να διορισθεί ο Henri Grethen μέλος του Ελεγκτικού Συνεδρίου·

               2.

               αναθέτει στον Πρόεδρό του να διαβιβάσει την παρούσα απόφαση στο Συμβούλιο και προς ενημέρωση στο Ελεγκτικό Συνέδριο, στα λοιπά θεσμικά όργανα της Ευρωπαϊκής Ένωσης και στα ελεγκτικά όργανα των κρατών μελών.


title: 2006/248/ΕΚ: Απόφαση της Ευρωπαϊκής Κεντρικής Τράπεζας, της  13ης Μαρτίου 2006 , που τροποποιεί την απόφαση ΕΚΤ/2002/11 σχετικά με τους ετήσιους λογαριασμούς της Ευρωπαϊκής Κεντρικής Τράπεζας  (ΕΚΤ/2006/3)

text:
               28.3.2006

               EL

               Επίσημη Εφημερίδα της Ευρωπαϊκής Ένωσης

               L 89/56

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 13ης Μαρτίου 2006
   που τροποποιεί την απόφαση ΕΚΤ/2002/11 σχετικά με τους ετήσιους λογαριασμούς της Ευρωπαϊκής Κεντρικής Τράπεζας
   (ΕΚΤ/2006/3)
   (2006/248/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   Το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 26.2,
   Εκτιμώντας τα ακόλουθα:
   Για λόγους αυξημένης διαφάνειας, είναι αναγκαίο να αποσαφηνιστεί η παρουσίαση του προγράμματος συνταξιοδότησης της Ευρωπαϊκής Κεντρικής Τράπεζας (ΕΚΤ) στους λογαριασμούς της ΕΚΤ. Το παράρτημα II της απόφασης ΕΚΤ/2002/11, της 5ης Δεκεμβρίου 2002, σχετικά με τους ετήσιους λογαριασμούς της Ευρωπαϊκής Κεντρικής Τράπεζας (1) θα πρέπει να τροποποιηθεί ώστε να ληφθεί υπόψη η υπαγωγή του εν λόγω στοιχείου στο παθητικό σκέλος του ισολογισμού της ΕΚΤ, υπό το στοιχείο 12 («Λοιπές υποχρεώσεις»),
   ΑΠΟΦΑΣΙΖΕΙ:
   Άρθρο 1
   Τροποποιήσεις
   Το παράρτημα II της απόφασης ΕΚΤ/2002/11 τροποποιείται σύμφωνα προς το παράρτημα της παρούσας απόφασης.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της.

      Φρανκφούρτη, 13 Μαρτίου 2006.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 58 της 3.3.2003, σ. 38· απόφαση όπως τροποποιήθηκε από την απόφαση ΕΚΤ/2005/12 (ΕΕ L 311 της 26.11.2005, σ. 43).

      ΠΑΡΑΡΤΗΜΑ
      Τροποποιήσεις του παραρτήματος II της απόφασης ΕΚΤ/2002/11: Σύνθεση και κανόνες αποτίμησης του ισολογισμού
      Το παράρτημα II της απόφασης ΕΚΤ/2002/11 τροποποιείται ως εξής:

                  1.

                  Στο στοιχείο του ισολογισμού «Ενεργητικό, στοιχείο 11.3, Λοιπά χρηματοοικονομικά στοιχεία ενεργητικού», στη στήλη «Ταξινόμηση του περιεχομένου των στοιχείων του ισολογισμού», διαγράφεται η ακόλουθη πρόταση:
                  «Χαρτοφυλάκια επενδύσεων που συνδέονται με ταμεία συντάξεων και προγράμματα αποζημιώσεων».

                  2.

                  Στην πρώτη σειρά του στοιχείου του ισολογισμού «Παθητικό, στοιχείο 12.3, Διάφορα στοιχεία», στη στήλη «Ταξινόμηση του περιεχομένου των στοιχείων του ισολογισμού», παρεμβάλλεται η ακόλουθη πρόταση:
                  «Καθαρή υποχρέωση από συντάξεις».

                  3.

                  Στο στοιχείο του ισολογισμού «Παθητικό, στοιχείο 13, Προβλέψεις», στη στήλη «Ταξινόμηση του περιεχομένου των στοιχείων του ισολογισμού», διαγράφεται η ακόλουθη πρόταση:
                  «Για συντάξεις».


Avis juridique important

|

32001D0079

2001/79/ΚΕΠΠΑ: Απόφαση του Συμβουλίου, της 22ας Ιανουαρίου 2001, για τη σύσταση της στρατιωτικής επιτροπής της Ευρωπαϊκής Ένωσης

Επίσημη Εφημερίδα αριθ. L 027 της 30/01/2001 σ. 0004 - 0006

Απόφαση του Συμβουλίουτης 22ας Ιανουαρίου 2001για τη σύσταση της στρατιωτικής επιτροπής της Ευρωπαϊκής Ένωσης(2001/79/ΚΕΠΠΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1,τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207,Υπενθυμίζοντας το άρθρο 25 της συνθήκης για την Ευρωπαϊκή Ένωση,Εκτιμώντας τα ακόλουθα:(1) Στο πλαίσιο της ενίσχυσης της κοινής εξωτερικής πολιτικής και πολιτικής ασφάλειας (ΚΕΠΠΑ) και, ειδικότερα, της κοινής ευρωπαϊκής πολιτικής ασφάλειας και άμυνας που προβλέπεται στο άρθρο 17 της συνθήκης για την Ευρωπαϊκή Ένωση, το Ευρωπαϊκό Συμβούλιο που συνήλθε στη Νίκαια από τις 7 έως τις 11 Δεκεμβρίου 2000, συμφώνησε τη σύσταση της στρατιωτικής επιτροπής της Ευρωπαϊκής Ένωσης, καθορίζοντας την αποστολή και τα καθήκοντά της, συμπεριλαμβανομένων εκείνων του προέδρου της.(2) Σύμφωνα με τις κατευθυντήριες γραμμές του Ευρωπαϊκού Συμβουλίου, η στρατιωτική επιτροπή θα πρέπει να είναι έτοιμη να αρχίσει τις εργασίες της,ΑΠΟΦΑΣΙΖΕΙ:Άρθρο 1Συνιστάται στρατιωτική επιτροπή της Ευρωπαϊκής Ένωσης, εφεξής καλούμενη "επιτροπή", αποτελούμενη από τους αρχηγούς ΓΕΕΘΑ των κρατών μελών, εκπροσωπούμενους από τους στρατιωτικούς αντιπροσώπους τους.Συνεδριάζει σε επίπεδο αρχηγών ΓΕΕΘΑ όπως και όταν απαιτείται.Άρθρο 2Η αποστολή και τα καθήκοντα της επιτροπής καθορίζονται στο παράρτημα IV της έκθεσης της Προεδρίας που εγκρίθηκε από το Ευρωπαϊκό Συμβούλιο της Νίκαιας, το οποίο περιλαμβάνεται στο παράρτημα της παρούσας απόφασης.Άρθρο 31. Ο πρόεδρος της επιτροπής (εφεξής "ο πρόεδρος") διορίζεται από το Συμβούλιο κατόπιν συστάσεως της επιτροπής που συνέρχεται σε επίπεδο αρχηγών ΓΕΕΘΑ.2. Η θητεία του προέδρου είναι τριετής, εκτός εάν το Συμβούλιο λάβει διαφορετική απόφαση. Η αποστολή και τα καθήκοντά του καθορίζονται στο προαναφερόμενο παράρτημα.Άρθρο 4Η παρούσα απόφαση αρχίζει να ισχύει την ημέρα της έκδοσής της.Άρθρο 51. Με την επιφύλαξη του άρθρου 3 παράγραφος 1, η παρούσα απόφαση εφαρμόζεται από την ημερομηνία διορισμού του πρώτου προέδρου και όχι αργότερα από την ημερομηνία εφαρμογής της απόφασης για τη σύσταση του στρατιωτικού επιτελείου της Ευρωπαϊκής Ένωσης(1), κατ' αρχήν δε πριν από το τέλος Ιουνίου του 2001.2. Το προσωρινό στρατιωτικό όργανο που συστήθηκε με την απόφαση 2000/144/ΚΕΠΠΑ(2), θα συνεχίσει να ασκεί τα καθήκοντά του έως την ημερομηνία εφαρμογής της παρούσας απόφασης.Άρθρο 6Η παρούσα απόφαση δημοσιεύεται στην Επίσημη Εφημερίδα.Βρυξέλλες, 22 Ιανουαρίου 2001.Για το ΣυμβούλιοΟ ΠρόεδροςA. Lindh(1) Απόφαση του Συμβουλίου 2001/80/ΚΕΠΠΑ (βλέπε σελίδα 7 της παρούσας Επίσημης Εφημερίδας).(2) Απόφαση 2000/144/ΚΕΠΠΑ του Συμβουλίου, της 14ης Φεβρουαρίου 2000, για τη σύσταση του προσωρινού στρατιωτικού οργάνου (ΕΕ L 49 της 22.2.2000, σ. 2).ΠΑΡΑΡΤΗΜΑΣΤΡΑΤΙΩΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΕΝΩΣΗΣ1. ΕισαγωγήΣτο Ελσίνκι το Ευρωπαϊκό Συμβούλιο αποφάσισε να συγκροτήσει εντός του Συμβουλίου νέα μόνιμα πολιτικά και στρατιωτικά όργανα που να επιτρέπουν στην Ευρωπαϊκή Ένωση να αναλάβει τις ευθύνες της σε ολόκληρο το φάσμα των καθηκόντων πρόληψης συγκρούσεων και διαχείρισης κρίσεων τα οποία καθορίζονται στη συνθήκη ΕΕ ("καθήκοντα του Πέτερσμπεργκ").Όπως προβλέπεται στην έκθεση προς το Ελσίνκι, η στρατιωτική επιτροπή η οποία "δημιουργείται στο πλαίσιο του Συμβουλίου", αποτελείται από τους αρχηγούς ΓΕΕΘΑ (Α/ΓΕΕΘΑ) εκπροσωπούμενους από τους στρατιωτικούς αντιπροσώπους τους (MILREPs). Η επιτροπή συνεδριάζει σε επίπεδο Α/ΓΕΕΘΑ όπως και όταν απαιτείται. Η επιτροπή αυτή παρέχει στρατιωτικές συμβουλές και υποβάλλει συστάσεις στην επιτροπή πολιτικής και ασφάλειας (ΕΠΑ), δίνει δε επίσης στρατιωτικές κατευθύνσεις στο στρατιωτικό επιτελείο της Ευρωπαϊκής Ένωσης (ΣΕπ). Ο πρόεδρος της επιτροπής συμμετέχει σε συνόδους του Συμβουλίου όταν πρόκειται να ληφθούν αποφάσεις με αμυντικές επιπτώσεις.Η επιτροπή είναι το ανώτατο στρατιωτικό όργανο που δημιουργείται στα πλαίσια του Συμβουλίου.Προς το σκοπό αυτό, η εντολή της έχει ως εξής:2. ΑποστολήΗ επιτροπή είναι υπεύθυνη για την παροχή στρατιωτικών συμβουλών και την υποβολή συστάσεων στην ΕΠΑ για όλα τα στρατιωτικά ζητήματα εντός της ΕΕ. Παρέχει στρατιωτικές κατευθύνσεις για όλες τις στρατιωτικές δραστηριότητες στο πλαίσιο της ΕΕ.3. ΚαθήκονταΗ επιτροπή είναι η πηγή στρατιωτικών συμβουλών με βάση τη συναίνεση.Αποτελεί το φόρουμ για στρατιωτικές διαβουλεύσεις και συνεργασία μεταξύ των κρατών μελών της ΕΕ στον τομέα της πρόληψης συγκρούσεων και διαχείρισης κρίσεων.Παρέχει στρατιωτικές συμβουλές και υποβάλλει συστάσεις στην ΕΠΑ, κατόπιν αιτήσεως της ΕΠΑ ή με δική της πρωτοβουλία, ενεργώντας στα πλαίσια των κατευθυντηρίων γραμμών που έχει δώσει η ΕΠΑ, ιδίως όσον αφορά:- την ανάπτυξη της συνολικής έννοιας της διαχείρισης κρίσεων ως προς τις στρατιωτικές πτυχές της,- τις στρατιωτικές πτυχές που αφορούν τον πολιτικό έλεγχο και τη στρατηγική διεύθυνση των επιχειρήσεων διαχείρισης κρίσεων και των καταστάσεων κρίσης,- την εκτίμηση του κινδύνου ενδεχόμενων κρίσεων,- τη στρατιωτική διάσταση μιας κρίσης και τις επιπτώσεις της, ιδίως κατά τη διάρκεια της συνακόλουθης διαχείρισής της προς το σκοπό αυτόν, λαμβάνει πληροφορίες από το κέντρο επιχειρήσεων,- τον καθορισμό, την αξιολόγηση και την αναθεώρηση των στρατιωτικών στόχων δυναμικού με βάση συμφωνηθείσες διαδικασίες,- τη στρατιωτική σχέση της ΕΕ με τα ευρωπαϊκά μέλη του ΝΑΤΟ εκτός ΕΕ, τις άλλες υποψήφιες για ένταξη στην ΕΕ χώρες, άλλα κράτη και οργανισμούς, συμπεριλαμβανομένου του ΝΑΤΟ,- τη δημοσιονομική εκτίμηση των επιχειρήσεων και ασκήσεων.α) Σε καταστάσεις διαχείρισης κρίσεωνΚατόπιν αιτήσεως της ΕΠΑ απευθύνει προκαταρκτική οδηγία προς το γενικό διευθυντή του στρατιωτικού επιτελείου (DGEUMS) να εκπονήσει και να υποβάλει στρατηγικές στρατιωτικές εναλλακτικές λύσεις.Αξιολογεί τις ανωτέρω στρατηγικές στρατιωτικές εναλλακτικές λύσεις και τις διαβιβάζει στην ΕΠΑ μαζί με τις εκτιμήσεις και τις στρατιωτικές συμβουλές της.Με βάση τη στρατιωτική εναλλακτική λύση που έχει επιλεγεί από το Συμβούλιο, εγκρίνει μια αρχική οδηγία σχεδιασμού από το διοικητή των επιχειρήσεων.Με βάση την αξιολόγηση από το στρατιωτικό επιτελείο, παρέχει συμβουλές και συστάσεις στην ΕΠΑ:- σχετικά με την αρχική ιδέα ενεργείας των επιχειρήσεων (CONOPS) που έχει αναπτυχθεί από το διοικητή των επιχειρήσεων,- σχετικά με το σχέδιο επιχειρήσεων (OPLAN) που έχει εκπονήσει ο διοικητής των επιχειρήσεων.Παρέχει συμβουλές στην ΕΠΑ για τις διάφορες δυνατότητες τερματισμού μιας επιχείρησης.β) Κατά τη διάρκεια μιας επιχείρησηςΗ επιτροπή παρακολουθεί την ομαλή εκτέλεση των στρατιωτικών επιχειρήσεων που διενεργούνται υπό την ευθύνη του διοικητή των επιχειρήσεων.Τα μέλη της επιτροπής συμμετέχουν ή εκπροσωπούνται στην επιτροπή συνεισφερόντων.4. Πρόεδρος της επιτροπής (CEUMC)Η επιτροπή έχει μόνιμο πρόεδρο οι αρμοδιότητες του οποίου περιγράφονται κατωτέρω.Ο πρόεδρος της επιτροπής είναι ένας αξιωματικός τεσσάρων αστέρων, κατά προτίμηση ένας πρώην αρχηγός ΓΕΕΘΑ ενός κράτους μέλους της ΕΕ.Επιλέγεται μεταξύ των Α/ΓΕΕΘΑ των κρατών μελών σύμφωνα με εγκεκριμένες διαδικασίες και διορίζεται από το Συμβούλιο κατόπιν συστάσεως της επιτροπής που συνέρχεται σε επίπεδο Α/ΓΕΕΘΑ.Η θητεία του είναι κατ' αρχήν τριετής, εκτός από εξαιρετικές περιπτώσεις.Η εξουσία του απορρέει από την επιτροπή έναντι της οποίας και είναι υπεύθυνος. Ο πρόεδρος της επιτροπής, ενεργώντας με διεθνή ιδιότητα, αντιπροσωπεύει την επιτροπή στην ΕΠΑ και το Συμβούλιο, αναλόγως.Ως πρόεδρος της επιτροπής:- προεδρεύει των συνεδριάσεων της επιτροπής σε επίπεδο MILREPs και Α/ΓΕΕΘΑ,- είναι ο εκπρόσωπος της επιτροπής, και υπό την ιδιότητα αυτή:- συμμετέχει εφόσον ενδείκνυται στην ΕΠΑ με το δικαίωμα να συμμετάσχει στις συζητήσεις και παρίσταται στις συνόδους του Συμβουλίου όταν πρόκειται να ληφθούν αποφάσεις με επιπτώσεις στον τομέα της άμυνας και- εκτελεί καθήκοντα στρατιωτικού συμβούλου του Γενικού Γραμματέα/Ύπατου Εκπροσώπου για όλα τα στρατιωτικά ζητήματα, προκειμένου ιδίως να εξασφαλίζεται η συνοχή στα πλαίσια της δομής διαχείρισης κρίσεων της ΕΕ,- συντονίζει τις εργασίες της επιτροπής αμερόληπτα και με στόχο τη συναίνεση,- ενεργεί εξ ονόματος της επιτροπής κατά τη διατύπωση οδηγιών και κατευθυντηρίων γραμμών προς το γενικό διευθυντή του στρατιωτικού επιτελείου (DGEUMS),- ενεργεί ως ο πρωταρχικός σύνδεσμος (POC) με το διοικητή των επιχειρήσεων κατά τη διάρκεια των στρατιωτικών επιχειρήσεων της ΕΕ,- έρχεται σε επαφή με την Προεδρία στην ανάπτυξη και εφαρμογή του προγράμματος εργασιών της.Ο πρόεδρος της επιτροπής διαθέτει ίδιο προσωπικό και επικουρείται από το στρατιωτικό επιτελείο, ιδίως όσον αφορά τη διοικητική υποστήριξη στα πλαίσια της Γενικής Γραμματείας του Συμβουλίου.Σε περίπτωση απουσίας του, ο πρόεδρος της επιτροπής αντικαθίσταται από έναν εκ των ακόλουθων:- τον μόνιμο αναπληρωτή πρόεδρο της επιτροπής (DCEUMC), εάν αποφασιστεί η δημιουργία και η πλήρωση της θέσης,- τον εκπρόσωπο της Προεδρίας ή- τον αρχαιότερο των στρατιωτικών εκπροσώπων5. ΔιάφοραΟι σχέσεις μεταξύ της επιτροπής και των στρατιωτικών αρχών του ΝΑΤΟ καθορίζονται στο έγγραφο για τις μόνιμες διευθετήσεις ΕΕ/ΝΑΤΟ. Οι σχέσεις μεταξύ της επιτροπής και των ευρωπαϊκών μελών του ΝΑΤΟ εκτός ΕΕ και άλλων χωρών, που είναι υποψήφιες για ένταξη στην ΕΕ, καθορίζονται στο έγγραφο για τις σχέσεις της ΕΕ με τρίτες χώρες.Η επιτροπή υποστηρίζεται από στρατιωτική ομάδα εργασίας (EUMCWG), από το στρατιωτικό επιτελείο και από άλλα τμήματα και υπηρεσίες, εφόσον ενδείκνυται.


title: Απόφαση 2005/671/ΔΕΥ του Συμβουλίου, της 20ής Σεπτεμβρίου 2005, σχετικά με την ανταλλαγή πληροφοριών και τη συνεργασία όσον αφορά τα τρομοκρατικά αδικήματα

text:
               29.9.2005

               EL

               Επίσημη Εφημερίδα της Ευρωπαϊκής Ένωσης

               L 253/22

      ΑΠΌΦΑΣΗ 2005/671/ΔΕΥ ΤΟΥ ΣΥΜΒΟΥΛΊΟΥ

   της 20ής Σεπτεμβρίου 2005
   σχετικά με την ανταλλαγή πληροφοριών και τη συνεργασία όσον αφορά τα τρομοκρατικά αδικήματα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και κυρίως τα άρθρα της 29, 30, παράγραφος 1, 31 και 34, παράγραφος 2, στοιχείο γ),
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Κατά την έκτακτη συνεδρίασή του στις 21 Σεπτεμβρίου 2001, το Ευρωπαϊκό Συμβούλιο δήλωσε ότι η τρομοκρατία αποτελεί πραγματική πρόκληση για τον κόσμο και για την Ευρώπη και ότι η καταπολέμησή της θα αποτελέσει στόχο προτεραιότητας της Ευρωπαϊκής Ένωσης.

               (2)

               Στις 19 Οκτωβρίου 2001 το Ευρωπαϊκό Συμβούλιο δήλωσε ότι είναι αποφασισμένο να καταπολεμήσει την τρομοκρατία σε όλες τις μορφές της και παντού στον κόσμο και ότι θα συνεχίσει τις προσπάθειές του για να ενισχύσει τη συμμαχία της διεθνούς κοινότητας για την καταπολέμηση της τρομοκρατίας σε όλες τις μορφές της, για παράδειγμα ενισχύοντας τη συνεργασία μεταξύ των επιχειρησιακών υπηρεσιών που είναι επιφορτισμένες με την καταπολέμηση της τρομοκρατίας: Ευρωπόλ, Eurojust, υπηρεσίες πληροφοριών, δυνάμεις της αστυνομίας και δικαστικές αρχές.

               (3)

               Είναι ουσιαστικής σημασίας για την καταπολέμηση της τρομοκρατίας οι σχετικές υπηρεσίες να μπορούν να διαθέτουν τις πληρέστερες και πλέον επίκαιρες πληροφορίες, ανάλογα με τους τομείς της αρμοδιότητάς τους. Οι εξειδικευμένες εθνικές υπηρεσίες των κρατών μελών, οι δικαστικές αρχές και οι αρμόδιοι φορείς της Ευρωπαϊκής Ένωσης, όπως η Ευρωπόλ και η Eurojust, έχουν επιτακτική ανάγκη πληροφοριών για να εκπληρώσουν επιτυχώς την αποστολή τους.

               (4)

               Η απόφαση 2003/48/ΔΕΥ του Συμβουλίου, της 19ης Δεκεμβρίου 2002, σχετικά με την εφαρμογή ειδικών μέτρων αστυνομικής και δικαστικής συνεργασίας για την καταπολέμηση της τρομοκρατίας σύμφωνα με το άρθρο 4 της κοινής θέσης 2001/931/ΚΕΠΠΑ (2), αποτελεί σημαντικό βήμα προόδου. Η συνεχιζόμενη τρομοκρατική απειλή και η πολυπλοκότητα του φαινομένου επιβάλλουν ολοένα ευρύτερη ανταλλαγή πληροφοριών. Το πεδίο ανταλλαγής πληροφοριών πρέπει να επεκταθεί σε όλα τα στάδια της ποινικής διαδικασίας, συμπεριλαμβανομένων των ποινικών καταδικών και σε όλα τα φυσικά και νομικά πρόσωπα, ομάδες ή οντότητες που αποτελούν το αντικείμενο έρευνας, δίωξης ή καταδίκης για τρομοκρατικό αδίκημα.

               (5)

               Δεδομένου ότι οι στόχοι της παρούσας αποφάσεως δεν μπορούν να επιτευχθούν ικανοποιητικά από τα κράτη μέλη και μπορούν συνεπώς, λόγω της απαιτούμενης αμοιβαιότητας, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ιδίου άρθρου, η παρούσα οδηγία δεν υπερβαίνει τα αναγκαία για την επίτευξη των στόχων αυτών.

               (6)

               Κατά την ανταλλαγή πληροφοριών, η παρούσα απόφαση δεν θίγει ουσιώδη συμφέροντα εθνικής ασφάλειας, και δεν θα πρέπει να διακυβεύει την ασφάλεια προσώπων ή την επιτυχή έκβαση τρεχουσών ερευνών ή τυχόν ειδικές δραστηριότητες παροχής στοιχείων για θέματα κρατικής ασφάλειας.

               (7)

               Η παρούσα απόφαση σέβεται τα θεμελιώδη δικαιώματα και τις γενικές αρχές που αναγνωρίζονται ιδιαιτέρως από το Χάρτη Θεμελιωδών Δικαιωμάτων της Ευρωπαϊκής Ένωσης,

         ΑΠΟΦΑΣΙΣΕ ΤΑ ΑΚΟΛΟΥΘΑ:
   Άρθρο 1
   Ορισμοί
   Για τους σκοπούς της παρούσας απόφασης νοούνται ως:

               α)

               «τρομοκρατικά αδικήματα»: τα αδικήματα που προσδιορίζονται στα άρθρα 1, 2 και 3 της απόφασης-πλαίσιο 2002/475/ΔΕΥ του Συμβουλίου, της 13ης Ιουνίου 2002, σχετικά με την καταπολέμηση της τρομοκρατίας (3)·

               β)

               «σύμβαση Ευρωπόλ»: η σύμβαση της 26ης Ιουλίου 1995 για την ίδρυση Ευρωπαϊκής Αστυνομικής Υπηρεσίας (4)·

               γ)

               «απόφαση σχετικά με την Eurojust»: η απόφαση 2002/187/ΔΕΥ του Συμβουλίου, της 28ης Φεβρουαρίου 2002, για τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (5)·

               δ)

               «ομάδα ή οντότητα»: οι «τρομοκρατικές ομάδες» κατά την έννοια του άρθρου 2 της απόφασης-πλαισίου 2002/475/ΔΕΥ καθώς και οι «ομάδες και οντότητες» που περιλαμβάνονται στον κατάλογο που προσαρτάται στην κοινή θέση 2001/931/ΚΕΠΠΑ του Συμβουλίου, της 27ης Δεκεμβρίου 2001, για την εφαρμογή ειδικών μέτρων για την καταπολέμηση της τρομοκρατίας (6).

         Άρθρο 2
   Παροχή πληροφοριών σχετικά με τα τρομοκρατικά αδικήματα στην Eurojust, την Ευρωπόλ και τα κράτη μέλη
   1.   Κάθε κράτος μέλος διορίζει, στο πλαίσιο των αστυνομικών του υπηρεσιών ή άλλων αρχών επιβολής του νόμου, εξειδικευμένη υπηρεσία η οποία, σύμφωνα με το εθνικό δίκαιο, θα έχει πρόσβαση σε όλες τις πληροφορίες που αφορούν και απορρέουν από τις ποινικές έρευνες που διεξάγουν οι αρχές επιβολής του νόμου του εν λόγω κράτους μέλους για τρομοκρατικά αδικήματα, θα συγκεντρώνει τις πληροφορίες αυτές και θα τις αποστέλλει στην Ευρωπόλ σύμφωνα με τις παραγράφους 3 και 4.
   2.   Κάθε κράτος μέλος διορίζει μία αρχή, ή πλείονες της μιας, εάν το προβλέπει το νομοθετικό του σύστημα, ως εθνικό ανταποκριτή Eurojust για θέματα τρομοκρατίας ή μία ενδεδειγμένη δικαστική ή άλλη αρμόδια αρχή η οποία, σύμφωνα με το εθνικό δίκαιο, θα έχει πρόσβαση σε όλες τις πληροφορίες που αφορούν διώξεις και καταδίκες για τρομοκρατικά αδικήματα, θα συγκεντρώνει τις πληροφορίες αυτές και θα τις διαβιβάζει στην Eurojust σύμφωνα με την παράγραφο 5.
   3.   Κάθε κράτος μέλος λαμβάνει τα απαραίτητα μέτρα προκειμένου τουλάχιστον οι πληροφορίες που μνημονεύονται από την παράγραφο 4 σχετικά με τις ποινικές έρευνες και οι πληροφορίες που μνημονεύονται από την παράγραφο 5 σχετικά με διώξεις ή καταδίκες για τρομοκρατικά εγκλήματα τα οποία θίγουν ή μπορούν να θίξουν δύο ή περισσότερα κράτη μέλη και οι οποίες συγκεντρώνονται από την αρμόδια αρχή να διαβιβάζονται:

               α)

               στην Ευρωπόλ, σύμφωνα με το εθνικό δίκαιο και με τις διατάξεις της σύμβασης Ευρωπόλ, για να εξετασθούν, καθώς και

               β)

               στην Eurojust, σύμφωνα με το εθνικό δίκαιο καθόσον οι διατάξεις της απόφασης σχετικά με την Eurojust το επιτρέπουν, προκειμένου να επιτραπεί στην Eurojust να εκτελεί τα καθήκοντά της.

         4.   Οι πληροφορίες που διαβιβάζονται στην Ευρωπόλ σύμφωνα με την παράγραφο 3 αφορούν τα ακόλουθα:

               α)

               δεδομένα τα οποία επιτρέπουν τον προσδιορισμό του φυσικού ή νομικού προσώπου, της ομάδας ή της οντότητας·

               β)

               πράξεις που αποτελούν το αντικείμενο έρευνας και τις ειδικές περιστάσεις υπό τις οποίες διεπράχθησαν·

               γ)

               το συγκεκριμένο αδίκημα·

               δ)

               σχέσεις με άλλες συναφείς υποθέσεις·

               ε)

               τη χρήση τεχνολογιών επικοινωνίας·

               στ)

               την απειλή την οποία αντιπροσωπεύει η ενδεχόμενη κατοχή όπλων μαζικής καταστροφής.

         5.   Οι πληροφορίες οι οποίες διαβιβάζονται στην Eurojust σύμφωνα με την παράγραφο 3 αφορούν τα ακόλουθα:

               α)

               δεδομένα τα οποία επιτρέπουν τον προσδιορισμό του φυσικού ή νομικού προσώπου, της ομάδας ή οντότητας, που αποτελεί αντικείμενο ποινικής έρευνας ή δίωξης·

               β)

               ο συγκεκριμένο αδίκημα και τις ειδικές περιστάσεις υπό τις οποίες διεπράχθη·

               γ)

               πληροφορίες σχετικά με τελικές καταδίκες για τρομοκρατικά αδικήματα και τις ειδικές περιστάσεις υπό τις οποίες διεπράχθησαν τα αδικήματα αυτά·

               δ)

               σχέσεις με άλλες συναφείς υποθέσεις·

               ε)

               αιτήσεις αμοιβαίας δικαστικής συνδρομής, συμπεριλαμβανομένων των δικαστικών παραγγελιών, από ή προς άλλο κράτος μέλος καθώς και τις απαντήσεις τους.

         6.   Κάθε κράτος μέλος λαμβάνει τα απαραίτητα μέτρα για να διασφαλίσει ότι οποιαδήποτε συναφής πληροφορία που περιλαμβάνεται σε έγγραφο, φάκελο, πληροφοριακό στοιχείο, αντικείμενο ή άλλο αποδεικτικό μέσο, το οποίο έχει κατασχεθεί κατά τη διάρκεια ποινικών ερευνών ή διαδικασιών σε σχέση με τρομοκρατικά εγκλήματα μπορεί να τίθεται το συντομότερο δυνατό, λαμβανομένης υπόψη της ανάγκης να μην παρακωλύονται τρέχουσες έρευνες, στη διάθεση των αρχών άλλων ενδιαφερομένων κρατών μελών σύμφωνα με το εθνικό δίκαιο και τις οικείες διεθνείς νομικές πράξεις, όταν διεξάγονται ή ενδέχεται να διεξαχθούν έρευνες ή όταν έχουν ασκηθεί ποινικές διώξεις σε σχέση με τρομοκρατικά αδικήματα.
   Άρθρο 3
   Κοινές ομάδες έρευνας
   Τα κράτη μέλη λαμβάνουν, στις ενδεδειγμένες περιπτώσεις, τα απαραίτητα μέτρα για τη δημιουργία κοινών ομάδων έρευνας με σκοπό τη διεξαγωγή ποινικών ερευνών όσον αφορά τρομοκρατικά αδικήματα.
   Άρθρο 4
   Αιτήσεις δικαστικής συνδρομής και εκτέλεση των δικαστικών αποφάσεων
   Κάθε κράτος μέλος λαμβάνει τα απαραίτητα μέτρα ώστε οι αιτήσεις αμοιβαίας δικαστικής συνδρομής και αναγνώρισης και εκτέλεσης δικαστικών αποφάσεων σε σχέση με τρομοκρατικά αδικήματα, οι οποίες υποβάλλονται από άλλο κράτος μέλος, να εξετάζονται ως επείγοντα θέματα και να έχουν προτεραιότητα.
   Άρθρο 5
   Κατάργηση υφιστάμενων διατάξεων
   Η απόφαση 2003/48/ΔΕΥ καταργείται.
   Άρθρο 6
   Εφαρμογή
   Τα κράτη μέλη λαμβάνουν τα απαραίτητα μέτρα για να συμμορφωθούν προς τις διατάξεις της παρούσας οδηγίας έως τις 30 Ιουνίου 2006.
   Άρθρο 7
   Εδαφική εφαρμογή
   Η παρούσα απόφαση εφαρμόζεται στο Γιβραλτάρ.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 20 Σεπτεμβρίου 2005.

            Για το Συμβούλιο

            Η Πρόεδρος

         M. BECKETT

      (1)  Γνώμη της 7ης Ιουνίου 2005 (δεν έχει ακόμη δημοσιευθεί στην Επίσημη Εφημερίδα).

      (2)  ΕΕ L 16 της 22.1.2003, σ. 68.

      (3)  ΕΕ L 164 της 22.6.2002, σ. 3.

      (4)  ΕΕ C 316 της 27.11.1995, σ. 2· σύμβαση όπως τροποποιήθηκε τελευταία από το πρωτόκολλο της 27.11.2003 (ΕΕ C 2 της 6.1.2004, σ. 3).

      (5)  ΕΕ L 63 της 6.3.2002, σ. 1· απόφαση όπως τροποποιήθηκε από την απόφαση 2003/659/ΔΕΥ (ΕΕ L 245 της 29.9.2003, σ. 44).

      (6)  ΕΕ L 344 της 28.12.2001, σ. 93· κοινή θέση όπως τροποποιήθηκε τελευταία από την κοινή θέση 2005/220/ΚΕΠΠΑ (ΕΕ L 69 της 16.3.2005, σ. 59).


Avis juridique important

|

32002D0803

2002/803/ΕΚ: Απόφαση του Συμβουλίου, της 8ης Οκτωβρίου 2002, για την τροποποίηση της απόφασης 1999/78/EΚ για τη σύναψη συμφωνίας για αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής

Επίσημη Εφημερίδα αριθ. L 278 της 16/10/2002 σ. 0022 - 0022

Απόφαση του Συμβουλίουτης 8ης Οκτωβρίου 2002για την τροποποίηση της απόφασης 1999/78/EΚ για τη σύναψη συμφωνίας για αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής(2002/803/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση, το άρθρο 300 παράγραφος 3 πρώτο εδάφιο πρώτη πρόταση και το άρθρο 300 παράγραφος 4,την πρόταση της Επιτροπής,Εκτιμώντας τα ακόλουθα:(1) Για να εξασφαλιστεί η αποτελεσματική λειτουργία της συμφωνίας για αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής(1) (εφεξής καλούμενη "συμφωνία"), είναι αναγκαίο να τροποποιηθεί η απόφαση 1999/78/ΕΚ(2) προκειμένου να εξουσιοδοτηθεί η Επιτροπή να λάβει όλα τα απαραίτητα μέτρα για τη λειτουργία της συμφωνίας.(2) Το Συμβούλιο θα πρέπει να διατηρήσει την αρμοδιότητα να αποφασίζει για τις τροποποιήσεις του κυρίως μέρους της συμφωνίας,ΑΠΟΦΑΣΙΖΕΙ:Άρθρο μόνοΤο άρθρο 3 της απόφασης 1999/78/ΕΚ αντικαθίσταται από το ακόλουθο κείμενο: "Άρθρο 31. Η Επιτροπή, επικουρούμενη από την ειδική επιτροπή που ορίζεται από το Συμβούλιο, εκπροσωπεί την Κοινότητα στη μεικτή επιτροπή που προβλέπεται στο άρθρο 14 της συμφωνίας και στις μεικτές τομεακές ομάδες που συγκροτούνται από τα τομεακά παραρτήματα. Η Επιτροπή προβαίνει, ύστερα από διαβούλευση με την ειδική αυτή επιτροπή, στους διορισμούς, στις κοινοποιήσεις, στις ανταλλαγές πληροφοριών και στις αιτήσεις για ενημέρωση που ορίζονται στη συμφωνία.2. Η θέση της Κοινότητας όσον αφορά τις αποφάσεις που πρέπει να ληφθούν από τη μεικτή επιτροπή καθορίζεται, όσον αφορά τις τροποποιήσεις στο κυρίως μέρος της συμφωνίας σύμφωνα με το άρθρο 14 παράγραφος 4 στοιχείο ζ) και το άρθρο 21 παράγραφος 2 της συμφωνίας, από το Συμβούλιο, το οποίο αποφασίζει με ειδική πλειοψηφία κατόπιν προτάσεως της Επιτροπής.3. Η θέση της Κοινότητας στη μεικτή επιτροπή ή στις μεικτές τομεακές ομάδες, σε όλες τις υπόλοιπες περιπτώσεις καθορίζεται από την Επιτροπή ύστερα από διαβούλευση με την ειδική επιτροπή που αναφέρεται στην παράγραφο 1."Λουξεμβούργο, 8 Οκτωβρίου 2002.Για το ΣυμβούλιοΟ ΠρόεδροςT. Pedersen(1) ΕΕ L 31 της 4.2.1999, σ. 3.(2) ΕΕ L 31 της 4.2.1999, σ. 1.